text:
Kunningarfaldari til nýggjar næmingar15. august 2020
Skúlabyrjanin 2020
Nú skúlin byrjar aftur eru ymiskt, sum er hent og neyðugt at vita – serliga hjá teimum, sum á fyrsta sinni byrja á Glasi. Tí er vælkomufaldarin 2020 nú tøkur. Í hesum faldara er kunning um mannagongdir, leiðreglur og aðrar viðkomandi upplýsingar. Sum næmingur á Glasi hevur tú skyldu at kunna teg um innihaldið í hesum faldara og dagliga fylgja við á samskiftisskipanum skúlans, har vit kunna um ymisk viðurskifti, eitt nú broytingar, felags tiltøk, fráveru og próvtøkur. Faldarin er tøkur á prenti og í talgildari útgávu, sum tú kanst lesa her.


c: text/html

text:
Í roknskapinum hjá BankNordik fyri ársins fyrstu níggju mánaðir sæst, at framgongd er á øllum marknaðum. Úrslitið fyri skatt er 286 mió. kr.,
og tað er ein munandi vøkstur samanborið við sama tíðarskeið í fjør.
Góða gongdin higartil í ár hevur m.a. havt við sær, at bankin fyri kortum kundi boða frá, at nettoúrslitið fyri 2018 væntandi verður betri enn
upprunaliga mett.
Tað gongur væl í Føroyum, og tað sæst eisini í roknskaparúrslitinum hjá
BankNordik-samtakinum. ”Inntøkurnar eru hækkaðar, og vit kunnu staðfesta,
at øll okkara virkisøki standa seg væl. Vit síggja framgongd innan
bankavirksemi, tryggingarvirksemi og ognarsølu, og tað eru vit væl nøgd
við,” sigur Árni Ellefsen, forstjóri í BankNordik.
Rentuinntøkurnar eru framvegis ein avbjóðing orsakað av lága rentustøðinum,
men hesum vigar hóvligi útlánsvøksturin upp ímóti. Sostatt eru inntøkurnar
frá føroyska virkseminum hækkaðar við 4% ársins fyrstu níggju
mánaðir samanborið við sama tíðarskeið í fjør. Bankin hevur harumframt
afturført niðurskrivingar fyri 51 mió. kr. higartil í ár.
Mæla viðskiftafólkum til at endurskoða bústaðarlán
Stóri eftirspurningurin eftir bústøðum hevur havt hækkandi sethúsaprísir við
sær, og tí eru tað nógvir føroyingar, ið taka sera stór lán til dýru bústaðirnar.
Alsamt fleiri viðskiftafólk í BankNordik hava valt realkredittlán við fastari
rentu seinnu árini. Tó er gongdin tann øvugta, um hugt verður at tølunum
fyri føroyska marknaðin sum heild.
”Í dag er rentan lág, men um hon brádliga hækkar, kann tað gerast trupult
hjá teimum, sum hava stóra skuld og bústaðarlán við skiftandi rentu. Tí
kann tað vera skynsamt at endurskoða bústaðarlánið og velja realkredittlán
við fastari rentu, meðan rentustøðið er lágt og tað framvegis ber til at
tryggja sær eina fasta og lága lánsrentu komandi árini,” sigur Árni Ellefsen.
Trygd og Skyn standa seg væl
Virksemið hjá dótturfeløgunum hjá BankNordik hevur roynst væl higartil í
ár. Kappingin á føroyska tryggingarmarknaðinum er hørð, men hóast hetta
eru inntøkurnar hjá Trygd vaksandi. Úrslitið áðrenn skatt er 4 mió. kr. samanborið
við 11 mió. kr. sama tíðarskeið í fjør. Trygd hevur goldið 55 mió.
kr. netto í skaðaendurgjøldum samanborið við 42 mió. kr. sama tíðarskeið í
fjør. Skyn hevur selt metnógvar ognir í ár, og alt bendir á, at 2018 verður
eitt uppaftur betri ár enn 2017.

robotstxt: allowed

filter: keep


text:
Í Húsavík búgva í dag um 70 fólk. Húsavík er millum elstu bygdir í landinum, og tí eisini søgurík bygd. Her livdi Húsfrúgvin um ár 1400, og toftirnar frá hennara tíð síggjast enn.
Eitt, sum sermerkir Húsavík, er tær nógvu grótlagingarnar. Einir 10 kilometrar av gørðum, sum eru í góðum standi, gróthús ymsastaðni í bygdini, og sjónligast eru gróthúsini á Tumbakka.
Flestu húsini, sum bygd vóru seinna partin av 1800 talinum, eru varðveitt og verða í dag nýtt sum summarhús.
KIRKJAN
Kirkjan, sum var vígd í 1863, er eisini bygd úr gróti. Kirkjan er rúmlig, og var upprunaliga bygd til bygdirnar Húsavík, Dal og Skarvanes, til Dalur í 1957 fekk egna kirkju. Innan eru veggirnir kálkaðir, annars er alt timbur. Tá kirkjan bleiv høvuðsumvæld í 90’unum kom eisini nýggj altartalva, sum Svend Havstein Mikkelsen hevur málað.
UNGMANNAFELAGIÐ SÓLARRIS
Ungmannafelagið Sólarris var stovnað í 1943. Ungmannafelagshúsið, sum liggur beint við sandin, er karmur um felagslívið í bygdini. Húsið verður av bygdafólkinum brúkt til tiltøk av ymiskum slag, og javnan vitja skúlaflokkar og aðrir bólkar í húsinum.
BRIMGARÐURIN
Í brimgarðinum síggjast reilieffini sum Tróndur Paturson gjørdi í samstarvi við J&K Petersen tá bátahylurin bleiv gjørdur. Myndaevnini hava øll samband við sjógvin. Har eru bátar, havfrýr, hvalur og annað.
SANDURIN
Sandurin í Húsavík er frálíkt spælipláss fyri bæði stór og smá. Av og á vitja eisini surfarar í Húsavík, sum sigst vera sera væl egnað til hesa ítrótt.
TÍN TRYGD
Verð ansin fyri aldubrotunum tá tú gongur við brimgarðin og á sandinum. Vit viðmæla ikki, at børn spæla einsamøll við brimgarðin ella við sjóvarmálan.


text:
Eftir vælvitjaðu legendkvøldini við Sofus Hansen og Fríðbjørg Jensen í ávikavist januar og februar, verður hildið fram við triðju "legendu" tann 3.apríl!
Hesaferð verður høvið at hoyra Stanley Samuelsen í samrøðu við Rudolf Joensen, og sjálvandi spælir Stanley egin løg, løg frá yngri árum saman við húsorkestrinum.
Stanley er yngstur av 12 systkum. Hóast henda stóra barnaflokk, er hann vaksin upp sum einabarn. Tónleikurin í skúlanum var tann eini sangtímin um vikuna hjá Herluf Berthelsen. Sungið varð fyri tað mesta úr Føroya Fólks Songbók, og skuldi tað vísa seg, at henda innførsla í føroyska sangskattin kom væl við seinni.
Í 1963 koma tveir beiggjar úr Grønlandi við einum gittara, sum teir hava keypt frá einum norðmanni. Við gittarinum fylgdi kunnleiki til 3 akkordir; (D-A7-G).
Markleys breiddist nú fold hjá hesum 12 ára drongi. Brakið úr Liverpool náddi eisini til Fuglafjarðar, og longu sum 13 ára gamal spælir hann til dans við Silly Boys. Teir gjørdist heimskendir í Føroyum.
Í 1970 fer hann til Danmarkar at vitja ein bróðurson í fjúrtan dagar, men gjørdist tað ein longri túrur. Hann býr framvegis á Flatlondum.
Nú legði hann tónlistarliga á annan bógv, og gjørdist trubadurur. Hann spældi í mong ár við í Den Udødelige Trio. Teir ferðaðust ríkið upp og niður, og sigur Stanley, at hann kennir Danmark betur, enn flestu danskarar. Umframt Danmark, hevur hann spælt í nógvum øðrum londum. Hetta, og mangt afturat, fer Stanley at greiða frá í samrøðu við Rudolf.


text:
Til allar Amnesty-limir
Nú tilráðingarnar frá myndugleikunum eru broyttar, soleiðis at fleiri fólk kunnu savnast, hevur nevndin valt at seta aðalfundin á skrá aftur. Vit taka hædd fyri tilmælunum, og hava so mikið gott pláss í hølunum, at vit ikki meta tørvur er á tilmelding til fundin. Øll eru vælkomin.
Upprunaliga var aðalfundurin settur at vera tann 4. apríl saman við almennum tiltaki við Saru Omar, men hetta tiltak er útsett til tann tann 17. oktober 2020. Set enduliga kross í kalendaran longu nú. Tiltakið um fongsulsviðurskifti við Peter Scharff Smith verður sett á skrá seinni í heyst, og hetta frætta tit nærri um.
TÍÐ OG STAÐ
Útsetti aðalfundurin verður í Smæruni í Tórshavn hóskvøldið tann tann 4. juni kl. 18.00 – 19.30.
SKRÁ
1) Val av fundarstjóra og fundarskrivara
2) Frásøgn nevndarinnar frá virki felagsins í farna ári
3) Góðkenning av roknskapi
4) Nevndin svarar spurningum
5) Val av nevnd og tilvísingarnevnd
6) Val av grannskoðara
7) Ymiskt
Ynskir tú at fáa mál á skrá, skal hetta fráboðast nevndini í seinasta lagi 28. mai (chair@amnesty.fo). Øll eru vælkomin at seta spurningar til nevndina á fundinum.
Viðtøkur felagsins kunnu lesast her.
HEVUR TÚ HUG AT TAKA LUT Í NEVNDARARBEIÐNUM?
Ynskir tú at stilla upp til nevndina og hevur spurningar hesum viðvíkjandi, ert tú vælkomin at seta teg í samband við forkvinnuna Eyðgerð Kruse.
HEVUR TÚ HUG AT GERAST VIRKIN Í UNGDÓMSBÓLKINUM?
Um tú hevur hug at gerast virkin í ungdómsbólkinum, ert tú eisini vælkomin á fund. Umboð frá ungdómsbólkinum verða til staðar.
Við Amnestykvøðu,
/Nevndin


text:
Kári P er stytting fyri Kára Leivsson Petersen, sum var føddur í Tórshavn í 1950. Kári tók studentsprógv í Hoydølum í 1970 og arbeiddi síðani sum blaðmaður, sjúkrarøktari, húsasmiður, týðari og mangt annað. Í 1995 fekk hann embætisprógv sum sálarfrøðingur frá Lærda Háskúlanum í Keypmannahavn. Hann hevur búleikast í Danmark, Íslandi og Noregi umframt í Føroyum.
Kári er serliga kendur fyri sínar sangir á teimum báðum plátu-og fløguútgávunum ”Vælferðarvísur” (1979) og ”Hinumegin ringvegin” (1991). Hann fekk M. A. Jacobsens heiðursløn fyri fagrar bókmentir í 1995.


text:
Ambulant: Merkir, at man ikki er innlagdur. Tað vil siga, at man kemur til viðgerðar og fer til hús aftur sama dag.
Atferðarterapi: Er ein psykologiskur viðgerðarháttur, sum byggir á ta greinina av sálarfrøðini, sum verður kalla behaviorisma. Atferð fevnir ikki bara um sjónligar handlingar, men eisini um tankar, kenslur, ímyndir o.s.fr. Sambært behaviorismuni er atferð lærd í samband við ávirkan frá umhvørvinum. Upplivingar frá barandóminum kunnu hava ávísan áhuga, men tað er serliga støðan her og nú sum er áhugaverd og sum støði verður tikið í.
Á psykiatriska deplinum er tað serliga tann greinin sum verður kallað kognitiv atferðarterapi, sum verður brúkt. Sí meira her
Diagnosa: Diagnosa er tað sama sum sjúkuavgerð á føroyskum. Læknin finnur fram til eitt ávíst mynstur í tí, sum sjúklingurin hevur trupulleikar av, og út frá tí setur hann eina diagnosu.
Diagnosan er eitt amboð sum kann verða ein hjálp til at finna fram til dygdargóða viðgerð, eins og hon í ein ávisan mun kann siga nakað um, hvussu gongdin kann væntast at verða. Hon sigur onki um hvussu sjúklingurin er fyri annars, sum kann hava ávirkan á, hvussu sjúkugongdin háttar seg. Tí má diagnosan ikki takast fyri meira enn tað hon er og má virðast fyri tað hon er, netupp eitt amboð hjá læknanum.
Ein diagnosa flestu okkara kenna til, er skoldkoppar. Sjúkueyðkenni upp á skoldkoppar eru m.a. útbrot av reyðum blettum sum skriðja, sum so við og við gerast til bløðrur. Aloftast hevur sjúklingurin fepur eisini. Ein psykiatrisk diagnosa er ikki altíð líka løtt at finna fram til sum skoldkoppar og gongdin varierar eisini nógv meira innan fyri ymisku psykiatrisku diagnosurnar, enn hon ger fyri skoldkoppar. Men líka so lítla meining tað vildi givið, um vit søgdu, at vit eru ein skoldkoppur, tá vit hava ta sjúkuna, líka so lítla meining gevur tað at siga, at eg eri skizofren, hava vit ta sjúkuna. Og líka so væl, sum tað ber til at gerast frískur av skoldkoppum og øðrum umfarsóttum, ber til at gerast frískur av skizofreni og øðrum psykiatriskum sjúkum.
Monofakligt: Tá talan er um ein einstakan fakbólk, t.d. bara heilsurøktarar ella bara læknar, so verður tað nevnt mono-fakligt.
Psykoedukatión: Er undirvísing í, hvussu tú kann læra meira um ávísa sjúku og hvussu sjúkan kann ávirka lívið. PSykoedukatión er eisini undirvísing í, hvussu tann sum er raktur av sjúkuni, sjálvur kann hava ávirkan á, hvussu lívið formar seg við sjúkuni. Kanningar vísa, at psykoedukatión kann verða við til at geva støðufesti í viðgerðini og fyribyrgja innleggingum. Psykoedukatión kann virka fyri at økja um lívskvalitetin og møguleikarnar hjá tí sum er sjúkur, at liva tað lívið hann ynskir sær. Psykoedukatión kann ganga fyri seg bæði einsæris og í bólki.
Sjúklingur: Á Psykiatriska deplinum hava vit nevnt tey, sum fáa røkt og viðgerð frá okkum “sjúklingar”. Við jøvnum millumbili hava vit dialog við sjúklingar, avvarðandi og fólk sum starvast her á staðnum, um hetta felagsheiti skal broytast. Orsøkin til tess er, at gjøgnum tíðirnar hevur sjúklingurin í stóran mun verið sæddur sum diagnosan, óvirkin og ikki at hava avgerðarrætt og ávirkan á sína støðu. Stórvegis atlit var ikki tikið til ressursur og førleikar. Tað eru ikki nógv ár síðan, at tað at gerast frískur frá skizofreni var nærum óhugsandi. Ein vandi við áhaldandi at brúka heitið sjúklingur kundi verið, at tað ikki verður grundað um leiklutin sum sjúklingur. Men við áhaldandi grundan, royna vit í staðin at fara frá gamla innihaldinum av hugtakinum, til heldur at verða:
Sosial førleikamenning: Er ein háttur at varveita og menna sosialar førleikar. Yvirksipaða endamálið er at bøta um forstaílsi av signalum og teknum, sum fólk brúka sínámillum, umframt at venja førleikanar hjá luttakaranum til at virka og vera á hóskandi hátt millum fólk. Sosial førleikavenjing stuðlar sostatt undir, at luttakarin aftur kann gerast ein integreraður partur av samfelagnum. Arbeitt verður við ávísum málum, sum starvsfólk og sjúklingur finna fram til í felag. Í sosialari førleikavenjing verður luttakarin stuðlaður í at megna at hondtera sjúkueyðkenni, bøta um samskiftisførleikar og at uppdaga tað iðliga, um sjúkueyðkennini koma aftur ella versna. Sosial førleikavnejing kann bæði ganga fyri seg einsæris og í bólkum.
Tvørfakligt ella fleirfakligt: Tá talan er um fleiri fakbólkar í senn, tosar man um fleirfakligheit ella tvørfakligheit. Tað er serliga, tá tað eru fólk úr ymiskum fakbólkum sum arbeiða saman um ávísa uppgávu, at tosa verður um fleir- ella tvørfakligheit.
Tvørgeiraligt: Verður viðhvørt eisini kallað tvørsektorielt. Tað merkir, at tað eru fleiri geirar uppi, t.d. eini sjúklingagongd ella ávísari uppgávuloysn. Ein geiri er eitt økið í samfelagnum, t.d almennageirin, heilsgeirin o.s.fr. sum talan er um.
Uppfylging av heilvágsviðgerð: Tá læknin hevur sett gongd á heilivágsviðgerð, er neyðugt at fylgja við, hvussu viðgerðin hilnast. Viðhvørt kann heilivágurin geva hjáárin, sum tó eisini kunnu hvørva aftaná nakrar vikur. Tørvur kann eisini verða á at broyta skamtanina, soleiðis at man skal økja ella minka um nøgdina. Ofta eru tað sjúkrarøktarfrøðingar sum standa fyri uppfylgingini av heilivágnum, tó í tøttum samstarvi við lækna. Sjúkrarøktarfrøðingar kunnu hvørki ordinera, tað er fyriskriva, hvør heilivágur skal gevast, broyta nøgdina ella skriva reseptir. Men sjúkraøktarfrøðingurin hevur førleika til at meta um, hvørt tað er neyðugt at seta seg í samband við lækna við atliti til broytingar, umframt at hon mátar virðir sum t.d. blóðtrýst og puls, fyri at vita, um heilivágurin møguliga hevur ávirkan á kroppin, sum ikki eru gagnlig
Útgreining: Merkir, at fakfólk, við ávísum amboðum kanna trupulleikarnar nærri og fáa skipað hesar, so lættari verður at fáa røttu hjálpina. Aloftast krevja hesar útgreiningar nakrar skipaðar samrøður, har sjúklingurin skal svara ymiskum spurningum.


text:
Næmingur til Á handilin á Glyvrum
Vit sóknast eftir einum ágrýtnum og tænastusinnaðum handilsnæmingi við sergrein innan matvøru.
Vit bjóða
- Eitt áhugavert og spennandi arbeiðspláss við fjølbroyttum arbeiðsuppgávum.
- Lærutíðin er millum 2 og 4 ár, alt eftir hvørja útbúgving umsøkjarin hevur. Í lærutíðini skal næmingurin fimm ferðir til Danmarkar á skeið, eina viku í senn.
- Lønin og setanarviðurskiftini eru sambært S&K sáttmálanum.
Umsøkjarin
Vit vænta, at tú:
- Raðfestir góða kundatænastu
- Ert røkin og álítandi og dámar væl at hava gott skil á
- Megnar at hava nógvar bóltar í luftini í senn
- Tað er ein fyrimunur, um tú hevur FHS-, HH-, HF-, studentprógv ella aðra miðnámsútbúgving
Skrivlig umsókn skal sendast umvegis heimasíðuna.
Avrit av prógvum, CV, viðmælum o.a. skal eisini viðfestast.
Umsóknir skulu vera okkum í hendi í seinasta lagi sunnudagin 27. desember 2020.
Neyvari upplýsingar um starvið kunnu fáast við at venda sær til Margretu Thomsen, handilsleiðara, á tlf. 233939.


text:
Barn í Liberia
Í løtuni stuðlar Føroyska barnahjálpin umleið 160 børnum og ungum í Liberia:
- Kostnaðurin fyri at stuðla einum barni er kr. 250,00 um mánaðin.
Kostnaðurin fyri at uppihalda einum barni í Libera er 100 USD um mánaðin, so í krónum skiftir upphæddin alt eftir gjaldoyravirðinum.
Flestu børnini, sum fyrr búðu á barnaheiminum, ið Føroyska barnahjálpin rak, eru foreldraleys ella búðu har, tí foreldrini ikki høvdu ráð at forsyrgja teimum. Tí hava vit gjørt av ikki at sleppa hesum ungu hóast fleiri teirra nú eru yvir 18 ár. Vit ynskja, at Barnahjálpin skal verða verandi teirra avvarðandi, tí tey hava ongan annan. Vit stuðla teimum tí víðari í lívinum og við útbúgving.
Skriva til andrea@barnahjalp.fo, um tú ynskir at stuðla barni í Liberia.


text:
OneDrive for Business
06-09-2021
Við OneDrive kann tú goyma alt títt tilfar á einum tryggum stað í skýnum
Tú hevur altíð atgongd til tilfarið og alt verður goymt sjálvvirkandi. Við snildu deilifunkunum kanst tú samskriva við øðrum í øll Office-skjøl, og tú sleppur undan endaleysum viðfestum fílum í teldupostum.
Endamálið er
at fáa eina góða grundleggjandi upplæring í at brúka OneDrive, soleiðis at tú kanst fáa stóra nyttu av tí í tínum arbeiði. Tú lærir eitt nú at deila skjøl við onnur, soleiðis at til ber at arbeiða í sama skjali samstundis.
Innihald
Tú lærir m.a.
- um OneDrive: Hvat er munurin á OneDrive og t.d. Dropbox. Hvussu er trygdin í OneDrive
- at stovna, strika og skipa tilfar
- um samskriving í sama skjalið, versionering (at bakka aftur til eldri útvágur), og rættindi til fílur
- at deila tilfar í OneDrive við onnur á ymiskan hátt
- at nýta Outlook saman við Onedrive
- at samstilla fílurnar í OneDrive við telduna, so alt verður goymt á einum tryggum stað
- at nýta OneDrive á telefonini – m.a. til at gera backup av myndum
Skeiðið er ætlað
teimum ið eisini vilja goyma og hava atgongd til sítt tilfar í skýnum.
Forkunnleiki og fortreyt
Tað er neyðugt at hava grundleggjandi telduførleikar.


text:
Kvívíkar, Vestmanna, Eiðis, og Sunda kommunur samstarva um barnaverndartænastu sambært galdandi lóg sum barnavernd.
Samband
Telefon 667271
Vakttelefonin 297200
Teldupostadressa This email address is being protected from spambots. You need JavaScript enabled to view it.
Barnaverndarumsiting og barnaverndarnevnd
Barnaverndartænastan í VEKS er sett saman av tveimum pørtum: Barnaverndarumsiting og barnaverndarnevnd. Barnaverndarumsitingin húsast í hølunum hjá Sunda kommunu á Oyrarbakkavegi 3 á Oyrarbakka. Barnaverndarnevndin er mannað við fólki úr teimum samstarvandi kommununum.
Endamálið við arbeiðinum
Arbeiðið við barnavernd skal tryggja, at børn, sum liva undir við viðurskiftum, ið kunnu skaða teirra heilsu og menning, fáa neyðuga hjálp og umsorgan í rættari tíð, og at hjálpa teimum við at fáa ein tryggan uppvøkstur. Miðað verður eftir, at munagóð fyribyrgjandi tiltøk kunnu setast í verk í samstarvi við foreldrini, so trupulleikarnir verða rættaðir, áðrenn teir gerast tyngjandi í gerandisdegnum.
Barnaverndartænasturnar kring landið arbeiða í tøttum samstarvi við Barnaverndarstovu Føroya, ið hevur ein samskipandi og ráðgevandi leiklut.
Barnaverndarnevndin:
- Jóna Borgarlíð, nevndarlimur (Vestmanna kommuna)
- Joan Vang, nevndarlimur (Vestmanna kommuna)
- Lau Jensen, nevndarlimur (Eiðis kommuna)
- Marsanna Eikhólm, nevndarlimur (Sunda kommuna)
- Siri Joensen, nevndarlimur (Kvívíkar kommuna)


text:
EM-undankappingarbólkurin við Danmark, Eysturríki, Føroyum og Rumenia fór í gongd, tá tey bæði síðstnevndu spældu í Rumenia mikudagin. Føroyar vóru væl við í dystinum fram til nakað inn í 2. hálvleik men taptu at enda við sjey málum - nakað ið tær á føroyska liðnum ikki vóru nøgdar við, hóast sterku mótsstøðuna.
Sí eisini:
Ikki ov neyvar í seinna hálvleiki
- Tær eru hondbóltsspælarar líka sum vit
Hóskvøldið, áleið somu tíð sum flogfarið við føroyska ferðalagnum royndi at seta seg í Vágunum, spældu Danmark og Eysturríki í Horsens. Donsku kvinnurnar vunnu 27-22, og liðið hjá Jesper Jensen er greiður favorittur at vinna bólkin og harvið spæla seg beinleiðis til EM-endaspælið, sum verður í desember næsta ár.
Fyri føroyska liðið snýr tað seg um at eisini royna at vera við í hesum dystinum so leingi sum gjørligt. Til tað krevst millum annað at taka ferðina úr dystinum í summum førum, ein verja, ið hongur sera væl saman, ein Annika Fríðheim Petersen, sum tekur nógvar bóltar og eitt tolið álop, sum spælir møguleikarnir so stórar sum gjørligt, og síðani gagnnýta teir.
Myndir: Sverri Egholm
Hetta er lættari sagt enn gjørt, men hetta vóru nøkur av tingunum, ið føroysku spælararnir vóru inni á í gjár, tá vit fingu orðið á nakrar. Allar nevndu eisini áskoðararnir, ið kunnu fáa stóra týdning í dag. Atgongumerki verða seld við dyrnar, og vónað verður at høllin verður fullsett.
Sí eisini:
Myndir: Frireika seg til stóru uppgávuna í morgin
Jana Mittún: - Hetta er nógv hægri tempo
Pernille Brandenborg: Føroyar merkja ógvuliga nógv fyri meg
Tað er eingin ivi um, at tað kann gerast heilt stórur muni á máltalvuni, um Danmark veruliga fær sítt spæl at koyra, og føroyska liðið ikki spælir upp ímóti sínum besta. Talan er um so at siga júst somu leikarar, ið vóru við til at enda nummar fýra til EM-endaspælið í desember, meðan hjá Føroyum var neyðugt við undan-undankappingardystum fyri at koma hertil. Tó er eyðsæð, at føroyska liðið og leikarar eru í menning - nakrar spæla til dømis í bestu donsku deildini - og eitt gott avrik í dag kann vera eitt umráðandi fet á røttu leiðini.
Fyrsta bríksl í Høllini á Hálsi í dag verður klokkan 16.15. Vit verða til staðar og hava ymiskt tilfar frá dystinum, sum kann síggjast í Kringvarpinum. FM1 hevur beinleiðis frásøgn.


text:
Bók um lív og vitnisburð Jim Elliots
Mynd: Meta av Fløtum við bókini “Skuggi hins Alvalda”, sum hon hevur týtt
Øssur Berghamar skrivar:
Vit eru enn mong, sum minnast hendingina og søguna um fimm trúboðararnir, sum í 1956 lótu lív, tá ið teir royndu at koma inn til Auca-ættarbólkin í frumskóginum í Ekvador fyri at boða evangeliið um Jesus. Í Føroyum var nakað eftir hendingina greitt frá hesum djørvu, ungu monnum við orðum, myndum og tónum, og tað kundi ikki annað enn grípa hjørtu okkara, sum vóru ung í fimtiárunum.
Nú er bókin, sum á enskum eitur “Shadow of the Almighty” útkomin á føroyskum við heitinum “Skuggi hins Alvalda”. Tað er Forlagið Leirkerið, sum hevur útgivið hana, og har verður m.a. sagt:
“Bókin fevnir um lív og vitnisburð Jim Elliots, ið var ein av fimm trúboðarum, sum í 1956 vórðu dripnir av aucaindiánum inni í frumskóginum í royndini at fáa samband við hetta frumskógarfólk til tess at bera teimum evangeliska boðskapin.
Allur tann kristni heimurin varð skakaður av hesi hending, og mong í Føroyum minnast ta grípandi ljóð- og myndafrásøgn, sum fólk her heima gjørdu um hesar fimm trúboðarar, ið liðu blóðvitnisdeyðan langt inni í frumskógi Ekvadors.
Høvundurin Elisabeth Elliot, kona Jim, hevur skrivað bókina, har hon hevur nýtt úttøkur úr brøvum og dagbókum hansara at lýsa tráan Jims at yvirgeva alt lív sítt til Gud.”
Bókin er ein sterkur vitnisburður um ein ungan mann, sum var fult halgaður Kristusi. Sagt verður, at hon er ein av mest gitnu trúboðarafrásøgnum í samtíð okkara.
Skuggi hins Alvalda, við sínum mongu áhugaverdu fotomyndum er komin í handlarnar og kostar 250 krónur og kann eisini fáast til keyps á nethandlinum www.leirkerid.fo.
Bókin kann vera ein eggjan til okkum øll – ikki minst yngra ættarliðið – at fylgja Kristusi og vera millum teirra, sum bera gleðiboðini víðari til ein doyggjandi heim, hóast tað stundum kann koma at kosta nógv, ja í summum førum kosta alt.
Meta av Fløtum hevur týtt bókina úr enskum, sum telur 384 blaðssíður.
Kelda: Berghamar.com


text:
Menn, kvinnur, U21, U18 Gentur, U17 Dreingir, U15 Gentur, U15 Dreingir, U13 Gentur og U13 Dreingir
Grein 1.
Í kappingini um Løgmanssteypið luttaka lið úr Meistaradeildini, 1. deild, 2. deild og 3. deild hjá monnum. Tó kann felag, ið hevur lið í fleiri av nevndu deildum, bert luttaka við einum liði.
Í steypakappingini hjá kvinnum luttaka lið úr Meistaradeildini og 1. deild hjá kvinnum. Tó kann felag, ið hevur lið í fleiri av nevndu deildum, bert luttaka við einum liði.
Í steypakappingini hjá U21 dreingjum luttaka lið úr landskappingini hjá U21 dreingjum. Tó kann felag, ið hevur fleiri lið í deildini, bert luttaka við einum liði.
Í steypakappingini hjá U18 gentum luttaka lið úr landskappingini hjá U18 gentum. Tó kann felag, ið hevur fleiri lið í deildini, bert luttaka við einum liði.
Í steypakappingini hjá U17 dreingjum luttaka lið úr landskappingini hjá U17 dreingjum. Tó kann felag, ið hevur fleiri lið í deildini, bert luttaka við einum liði.
Í steypakappingini hjá U15 dreingjum luttaka lið úr landskappingini hjá U15 dreingjum. Tó kann felag, ið hevur fleiri lið í deildini, bert luttaka við einum liði.
Í steypakappingini hjá U15 gentum luttaka lið úr landskappingini hjá U15 gentum. Tó kann felag, ið hevur fleiri lið í deildini, bert luttaka við einum liði.
Í steypakappingini hjá U13 dreingjum luttaka lið úr landskappingini hjá U13 dreingjum. Tó kann felag, ið hevur fleiri lið í deildini, bert luttaka við einum liði.
Í steypakappingini hjá U13 gentum luttaka lið úr landskappingini hjá U13 gentum. Tó kann felag, ið hevur fleiri lið í deildini, bert luttaka við einum liði.
Grein 2.
Tey leikandi mugu lúka somu treytir, sum galdandi eru fyri luttøku í landskappingini.
Grein 3.
Leikt verður soleiðis í steypakappingini hjá monnum og kvinnum:
1. innleiðandi umfør (um neyðugt)
2. 1. umfar (um neyðugt)
3. 2. umfar (um neyðugt)
4. Fjórðingsfinala
5. 1. hálvfinala
6. 2. hálvfinala
7. Finala
FSF avgerð við lutakasti og møguligari styrkimetan í innleiðandi- ella 1. umfari, hvørji feløg skulu leika móti hvørjum øðrum. Lið ið tapir dyst í innleiðandi-, 1., 2. og fjórðingsfinaluumfari og samanlagt í hálvfinaludystum, fer úr kappingini.
Leikt verður soleiðis í hinum steypakappingunum:
1. innleiðandi umfør (um neyðugt)
2. 1. umfar (um neyðugt)
3. 2. umfar (um neyðugt)
4. Fjórðingsfinala
5. Hálvfinala
6. Finala
FSF avgerð við lutakasti, hvørji feløg skulu leika móti hvørjum øðrum. Lið ið tapir dyst í innleiðandi-, 1., 2. og fjórðingsfinaluumfari og í hálvfinaluni, fer úr kappingini.
Grein 4.
Menn, kvinnur og U21 dreingir leika 2×45 min.
U18 gentur og U17 dreingir leika 2×40 min.
U15 dreingir og gentur leika 2×35 min.
U13 dreingir og gentur leika 2×20 min.
Grein 5.
Stendur á jøvnum í dysti, sum skal avgerast, verður longd leiktíð.
Menn, kvinnur og U21 dreingir leika 2×15 min. í longdari leiktíð.
U18 gentur, U17 dreingir, U15 dreingir og gentur leika 2×10 min. í longdari leiktíð.
U13 dreingir og gentur leika 2×5 min. í longdari leiktíð.
Stendur framvegis á jøvnum eftir longda leiktíð, verður brotssparkskapping til ein vinnari er funnin.
Grein 6.
Hvar onki annað er tilskilað, eru tað tær til einhvørja tíð galdandi kappingarreglur FSF’s, ið eru galdandi.
Grein 7.
Leikt verður um steypið í 10 ár.
Steypið ognast tí felag, ið hevur vunnið tað flestu ferðirnar hesi árini.
Standa feløg á jøvnum eftir hesum tíðarskeiði, verður kappingin hildin fram so nógv ár, til felag hevur vunnið steypið fleiri ferðir enn nakað annað felag.
Grein 8.
Fótbóltssamband Føroya skipar fyri kappingini, og býta feløgini javnt millum sín inntøkur og útreiðslur, tó undantikið finaluna. Sí skjal á heimasíðu FSF’s.
Grein 9.
Møgulig kærumál kappingini viðvíkjandi verða skrivliga at senda Aganevndini sambært teimum reglum, sum ásettar eru í Agareglugerðini.
Samtykt av Starvsnevndini tann 10.02.2021
———
Stórsteypadystir (kvinnur og menn)
Grein 1.
Tveir stórsteypadystir verða leiktir, sum eru millum ávikavist føroya¬meist¬aran í Meistaradeildini hjá monnum og steypavinnaran hjá monnum, og millum føroyameistaran í Meistaradeildini hjá kvinnum og steypavinnaran hjá kvinnum, und¬anfarna kappingarár. Báðir dystirnir skulu verða leiktir, áðrenn lands- og steypakappingin byrjar hjá monnum og kvinnum.
Um sama felag hevur vunnið lands- og steypakappingina undanfarna kappingarár, so verður dysturin leiktur millum ávikavist føroyameistaran í Meistaradeildini hjá monnum og nr. 2 í Meistaradeildini hjá monnum, og millum føroyameistaran í Meistaradeildini hjá kvinnum og nr. 2 í Meistaradeildini hjá kvinnum, undanfarna kappingarár.
Grein 2.
Leikararnir skulu lúka somu treytir, sum eru galdandi fyri luttøku í landskappingini.
Grein 3.
Stendur dystur á jøvnum eftir vanliga leiktíð, verður brotssparkskapping til vinnarin er funnin.
Grein 4.
Har onki annað er tilskilað, eru tað tær til einhvørja tíð galdandi kappingarreglur fyri fótbólt hjá FSF, ið eru galdandi.
Givnar ávaringar í stórsteypadystinum fella burtur eftir at dysturin er leiktur, meðan reyð kort, sum eru givin beinleiðis í stórsteypadysti, verða galdandi fyrstkomandi lands- ella steypakappingardyst.
Grein 5.
Leikt verður um steypið í 10 ár.
Steypið ognast tí felag, ið hevur vunnið tað flestu ferðirnar hesi árini.
Stendur á jøvnum millum fleiri feløg, verður hildið fram við kappingini, til eitt felag hevur vunnið fleiri ferðir enn nakað annað felag.
Grein 6.
Fótbóltssamband Føroya skipar fyri tiltakinum saman við Lions Club, sum fær avlopið at lata til vælgerandi endamál.
Grein 7.
Møgulig kærumál dystinum viðvíkjandi verða skrivliga at senda Aganevndini sambært teimum reglum, ið ásettar eru í Agareglugerðini.
Samtykt av Starvsnevndini tann 10.02.2021


text:
1. Sum vit skilja, var tað ikki lætt at vera kristin í fyrstu tíðini eftir Jesu deyða. Nógv hildu tey kristnu vera uppreistrarfólk ella brotsmenn, sum ikki áttu at liva. Hvussu ber tað til, at menniskju kunnu verða so illa viðfarin, bara tí tey trúgva á okkurt? Er trúgv ikki nakað ósjónligt og óítøkiligt, sum bara finst inni í okkara hjørtum og høvdum? Hvussu kann nakað, sum er ósjónligt og óítøkiligt, vera so vandamikið?
Verður tú brádliga umskapaður til ein vandamiklan persón, tí tú sigur, at tú trýrt á tíni foreldur? Hvat um tú sigur, at tú trýrt á eitt fjall, sum tit sóu, einaferð tit ferðaðust onkrastaðni? Ella um tú trýrt á tínar floksfelagar? Hvat krevst, fyri at trúgv gerst vandamikil fyri onnur menniskju?
2. Nógv menniskju vóru kanska bangin fyri teimum fyrstu kristnu, tí tey ikki vistu, hvat kristindómurin var um. Og tá ið tey ikki vistu hetta, hildu tey kanska, at kristindómurin var ein dapur og vandamikil átrúnaður. Er tað enn soleiðis, at vit gerast bangin, um vit møta onkrum, sum vit ikki skilja? Er tú nakrantíð vorðin bangin, tí tú ikki skilti okkurt? Kanst tú t.d. gerast bangin, um tú ikki skilur:
- eitt roknistykki?
- hvat ein sjónleikari sigur í sjónvarpinum?
- eina bók við lítlum myndum og nógvum, lítlum bókstavum?
- eina bók við stórum myndum og fáum, stórum bókstavum?
- hví ein hundur situr og goyr uttan fyri eini hús?
- hví nøkur menniskju lata eyguni aftur og biðja til Gud?
Ert tú nakrantíð vorðin bangin, tá tú hevði skilt okkurt?
3. Tey fyrstu kristnu vildu heldur líða neyð enn at nokta nakað, sum tey hildu vera rætt og satt. Hví heldur tú, at tað var so umráðandi fyri tey at halda fast við tað, sum tey trúðu á? Er nakað, sum tú hevði hildið fast við, sjálvt um onnur hataðu teg fyri tað? – T.d.:
- søguna um títt lív?
- rættin til at fara í skúla hvønn dag?
- lutir, sum tú eigur?
- kærleikan til tíni foreldur?
- tað, at gleða seg til okkurt?
Kanst tú hugsa um nakað, sum er meira umráðandi fyri eitt menniskja enn lívið? Kanst tú skilja, hví summi menniskju vilja doyggja fyri einari sak? Kundi tú gjørt tað?
4. Lucia helt, at tað var meira umráðandi at hjálpa øðrum enn at liva væl. Hví heldur tú, at hon helt tað? Ber til at vera lukkulig, tá at onnur menniskju líða neyð? Er tað kanska betri ikki at vita um, at onnur líða neyð? Er tað rætt, at tað sum “eygað ikki sær, hevur hjartað ikki ilt av”? Ella hava vit skyldu at taka atlit til nøkur evni? Til dømis um tað eru onnur menniskju í verðini, sum líða neyð?
5. Maðurin, sum Lucia skuldi giftast við, bleiv ógvuliga keddur, tá ið hann fekk at vita, at teirra brúdleyp varð avlýst. Tí gjørdi hann nakað, sum hann visti fór at verða vandamikið fyri Luciu, nevniliga at siga fyri hermonnunum, at hon var kristin. Men hví varð hann so keddur? Halda tit, at hann veruliga elskaði Luciu? Er tað í lagi at særa tey, sum tú elskar?


text:
Nú verður lættari hjá teimum, sum ikki búgva í miðstaðarøkinum at vátta faðirskapin at einum barni.
Elsebeth Mercedis Gunnleygsdóttur, landsstýriskvinna í familjumálum, hevur gjørt av at broyta lóg um rættarstøðu barnanna, soleiðis at tað ikki longur er eitt krav at møta persónliga á Familjufyrisitingini í Havn fyri at vátta faðirskapin at einum barni.
Í staðin verður faðirskapurin váttaður skrivliga fyri Familjufyrisitingini við at undirskriva eitt oyðublað, sum verður sent Familjufyrisitingini.
Seinni í ár verður enn lættari at vátta faðirskapin
Tá ið Tænastuportalurin og talgildi samleikin eru klárir at taka í brúk, verður tað eisini møguligt at vátta faðirskapin at einum barni við elektroniskari undirskrift.
Les meira um faðirskap á heimasíðuni hjá Familjufyrisitingini.


text:
Kærunevndin í almanna-, familju- og heilsumálum
Kærunevndin í almanna-, familju- og heilsumálum viðger kærur um:
- Avgerðir hjá Almannaverkinum
- Avgerðir hjá Sjúkrahúsverkinum, sum ikki eru um heilsufakligt virksemi
- Avgerðir hjá kommununum um barna- og ungdómstannrøkt
- Avgerðir eftir barnaverndarlógini, sum ikki kunnu leggjast fyri Høvuðsbarnaverndarnevndina
- Avgerðir hjá Heilsutrygd og tilskotsnevndini eftir lóg um almenna heilsutrygd
- Avgerðir hjá kommununum eftir lóg um heimatænastu, eldrarøkt v.m.
- Avgerðir hjá Familjufyrisitingini um m.a. samveru, barnagjald, klædnagjald, ættleiðing v.m.
Í Kærunevndini í almanna-, familju- og heilsumálum eru tríggir limir, ein lækni, ein løgfrøðingur og ein sosialráðgevi. Hesir verða valdir fyri fýra ár í senn.


text:
Starvsfólk, ið eru um persónar, sum hava víðfevnd likamlig ella sálarlig brek, skulu vita greitt, nær tvingsil og onnur inntriv í sjálvsavgerðarrættin kunnu fremjast.
Allir borgarar hava rætt til at taka avgerðir um egið lív og virki – eisini borgarar, sum hava tørv á umsorgan, røkt og stuðli. Stundum kunnu tó vera støður, har umsorgan, røkt og stuðul mugu veitast, tá vandi annars er fyri heilsu og lívi hjá viðkomandi borgara ella øðrum. Tá kann gerast neyðugt við serligum inntrivum, so sum tvingsli.
Tað er ongantíð loyvt starvsfólki at nýta tvingsil uttan greiða lógarheimild. Henda heimild verður nú veitt sambært nýggju Tvingsilslógini hjá Eyðgunn Samuelsen, landsstýriskvinnu, sum týsdagin verður viðgjørd í løgtinginum.
-Rættartrygdin hjá okkara veikastu borgarum skal altíð tryggjast, og bæði avvarðandi og myndugleikar hava leingi hava spurt eftir hesari heimildini, sigur landsstýriskvinnan.
Endamálið við Tvingsilslógini er at veita starvsfólki greiða heimild fyri, undir hvørjum umstøðum tvingsil og onnur inntriv í sjálvsavgerðarrættin kunnu fremjast. Slík inntriv skulu einans nýtast sum seinasti útvegur, tá aðrar loysnir roynast úrslitaleysar og meginreglan um minsta inntriv er ein grundleggjandi táttur í lógini.
Lógin er galdandi fyri starvsfólk og persónar, ið virka undir og fáa tænastur sambært komandi Vælferðarlógini, løgtingslóg um heimatænastu, eldrarøkt v.m. og Barnaverndarlógini.
Málbólkurin er persónar, ið m.a. hava seinheilaskaða, demenssjúku o.a., ið ikki geva samtykki ella ikki eru førir fyri at geva samtykki. Avgerandi er, at persónurin hevur fyri neyðini at fáa ávísa røkt og umsorgan, ið ikki kann veitast uttan at starvsfólk nýta tvingsil ella fremja onnur inntriv í sjálvsavgerðarrættin hjá honum.
Talan er m.a. um, at starvsfólk undir ávísum umstøðum hava heimild at nýta ávaringarskipanir og peilingarskipanir til persón við eitt nú demenssjúku, ið er í vanda fyri at villast av leið og koma sær sjálvum í ymsar vandastøður.
Kelda: amr.fo


text:
Íverksetan í Klaksvík
Klaksvíkin hevur altíð verið ein av fremstu undangongubýum í landinum, tá talan er um íverksetan og burðardygga vinnu yvirhøvur. Líka síðani Íverksetarahusið bleiv sett á stovn í 2007, hava fólk við góðum hugskotum havt møguleikan at komið á gátt og fingið hjálp til at førka seg frá tanka til gerð. Soleiðis er tað framvegis og fleiri fyritøkur eru sprotnar úr hesum.
Nú er enn ein fyritøka sprottin úr fríska og dygdargóða gróðrarlendinum, ið er norðanfjørs. Talan er um nýggju fyritøkuna Climashop, ið er sett á stovn av eigarunum John Daniel Guðjonsson, Mikkjal Olsen og Høgna Waag Høgnesen.
Teir báðir fyrstnevndu hava slitið sínar barnaskógvar í Klaksvík, ímeðan síðstnevndi hevur síðar røtur í Klaksvík og er oldurabbasonur íverksetaran Símun í Vági, sum stovnsetti stórfyritøkuna Føroya Bjór í 1888.
Eins og hjá Símuni í 1888, so er endamálið við Climashop, at hon skal vinna hjørtuni hjá føroyingum.
Nú grøna orkuskiftið er í hæddini, hava ungu spírarnir gjørt júst tað, sum íverksetar eiga at gera. Teir tóku vágan og stovnaðu fyritøkuna Climashop.fo og sambært eigarunum hava føroyingar tikið sera væl undir við nýggju fyritøkuni. Longu nú sæst, at “slokkarnir” grønkast og fleiri orkuloysnir eru seldar til føroyingar.
Nethandil
Vanligt er, at brúkarin skal ómaka sær at ringja til ein veitara, men við Climashop.fo kann brúkarin, við bert fáum “klikkum,” seta flugubein við júst tað, hann hevur brúk fyri og samanseta sína egnu loysn.
Tá húsastødd, byggiár og bjálvingarmongd er vald, vísir heimasíðan kundanum júst ta orkuloysn, sum er egnað til kundans hús. Er hetta endaliga úrslitið, kundin vil hava, so verður valda orkuloysnin pakkað og send við fyrsta farti.
Climashop hevur til endamáls at gera tað lætt og ómakaleyst at velja orkuloysnir. Har hava teir helst rakt seymin á høvdið.
Veitan og uppsetan
Kundin kann velja at fáa orkuloysnina uppsetta av serkønum fólki á økinum. Climashop.fo hevur samstarv við Sp/F Signar Kallsberg, ið hevur adressu á Viðareiði og er kendur fyri sína skjótu og góðu tænastu.
Við serkønum fólki at uppseta valdu vøruna, so kann sigast, at Climashop.fo ikki smæðist burtur, tá talan er um hitapumpur og aðrar orkuloysnir.
Royn Climashop.fo, tað er sera einfalt.


text:
Auckland
Auckland er størsti býur í Nýsælandi. Býurin liggur í útnyrðingspartinum av Norðuroynni. Í 2018 hevði Auckland um leið 1,6 mió. íbúgvar. Hetta svarar til ein triðing av øllum fólkunum í landinum. Næststørsti býur í Nýsælandi er høvuðsstaðurin Wellington.
Miðbýurin er bygdur á einum 2 km breiðum eiði, sum er millum tvær víkir, víkin Waitemata Harbour norðanfyri og stóra víkin Manukau Harbour sunnanfyri. Maoriar, upprunafólkið í Nýsælandi, búsettust í økinum longu fyri um leið 670 árum síðan (1350). Býurin Auckland varð grundaður av bretum í 1840.
Myndir[rætta | rætta wikitekst]
Ávísingar úteftir[rætta | rætta wikitekst]
- Almenna heimasíðan: aucklandcouncil.govt.nz (á enskum)
- Auckland, wikivoyage.org (á enskum)
Coordinates: 36°51′0″S 174°47′0″E / 36.85000°S 174.78333°E


text:
Fýra sterkir profilar á Summar Festival
Summar Festivalurin kunnger í dag fýra føroysk nøvn afturat, og talan er um veruligar profilar í føroyskum tónleiki seinastu nógvu árini.
Hetta eru sangarar og sangskrivarar, sum samanlagt eiga eina langa røð avsangperlum, sum allir føroyingar – yngri sum eldri – kenna, og sum eru framúr á palli.
Kim Hansen, Sámal Ravnsfjall, Eyðun Nolsøe og Hanus G. Johansen spæla allir á Summar Festivalinum 2016.
Kim, Sámal og Hanus fara at hava framførslur á Torginum, og Eyðun Nolsøe endar festivalin við framførslu í Tjaldinum sunnunáttina kl. 03.00.
Summar Festivalurin verður hildin í døgunum frá 4. til 6. august.


text:
Jólini eru uttan iva tann mest siðbundna hátíðin í Føroyum. Nógvar av siðvenjum okkara stava frá heidnari tíð, og nútímans jólahald er ein samanrenning av gomlum norrønum siðvenjum, kristnum siðvenjum og nútímans brúkaramentan.
Jólini fyri kristindómin
Jólini eru so gomul, at eingin veit við vissu hvussu jólahaldið byrjaði. Heldur ikki kann staðfestast, hvaðan orðið “jól” stavar, men summi vilja vera við, at tað er útrunnið av orðinum “ýlir”, sum er heitið á norrøna mánaðinum sum var frá 13. desember til 13. januar.
Tá kristindómurin kom hendavegin, staðfesti kirkjan, at tann formligi føðingardagurin hjá Jesusi var 25. desember. Hetta hátíðarhaldið og tað gamla norrøna hátíðarhaldið runnu soleiðis saman. Í Føroyum eru dagarnir 25. og 26. desember frídagar og halgidagar. Fyrr var vanligt at arbeiða jólaaftan, 24. desember, men í dag er hann at rokna sum frídagur.
Jólagávur
At gleða onnur við gávum var upprunaliga ein nýggjárssiður. Tað var t.d. vanligt, at ríkmenn góvu arbeiðsfólki sínum gávur, ofta ein kekk, stutt fyri nýggjár. Seinni gjørdist siðvenja, at húsbóndin gav húsmonnum sínum burturav matgoymsluni. Eisini var vanligt at lata teimum fátæku mat, soleiðis at tey ikki gingu svong á jólum.
Enn í dag geva nógvir stovnar og fyritøkur starvsfólkunum gávur til jóla.
Eftir trúbótina gjørdist vanligt at geva børnum gávur til jóla. Ofta fingu tey vøttur, húgvur og onnur hent pløgg at verma seg við í vetrarhálvuni. Hesi seinastu 50 árini hevur reklamustýrda brúkaramentanin havt við sær, at børnini fáa alsamt fleiri leikur og annað “ónyttufjas” til jóla.
Jólatræið
Siðurin at hava jólatræ er komin úr Týsklandi. Í Føroyum var ikki gamalt at hava jólatræ. Robert Joensen skrivar í bókini “Høgtíðir og veitsluhald á vetri” soleiðis um jólatræið og jólagávur: “Tað er nýggjur siður í Føroyum at geva jólagávur og at byrja jólahaldið sjálvan jólaaftan. Hann tók seg upp um seinasta aldarskifti, men gjørdist ikki so vanligur fyrr enn eftir 1920-30. Um 1900 kann sigast, at jólatræið so smátt fann leið inn í føroysk heim, og at síggja jólatræ í so at siga hvørjum heimi var heldur ikki vanligt fyrr enn út ímóti 1940.”
Jólamaðurin og jólanissan
Orðið “nissa” stavar frá Sankta Nicolas. Á norðurlendskum málum varð Nicolas úttalað Niels, sum seinni varð nissa. Navnið varð so knýtt at “rudkallen”, vættrinum, sum eftir aldargamlari fólkatrúgv ansaði garðinum. Afturfyri fekk vætturin greyt jólaaftan.
Seinni er nissa knýtt at jólamanninum, sum sambært enskari og amerikanskari tratitión klývur niður í skorsteinin við stórum gávusekki á bakinum. Myndin av hesum barnavinarliga jólamanninum stavar fyrst og fremst frá nútímans reklamum. Summi vilja vera við, at serliga jólamaðurin á Coca Cola reklamum frá 1920 hevur havt stórt árin á ímynd okkara av nútíðar jólamanninum.
Her skal verða nevnt, at tann føroyska ímyndin av jólamanninum ikki er heilt lík tí amerikansku. Í sanginum “Eg eri jólamaðurin” hjá Mariusi Jóhannesen er jólamaðurin “í koti og svørtum knæbuksum”. Teir føroysku jólamennirnir (teir eru oftast fleiri) búgva í fjøllunum, næstan sum huldufólk. Hetta sæst eisini aftur í fyrrnevnda sangi hjá Marius: “...eg búgvi í hulduheyggi.”


text:
•
Steffen Stummann Hansen:
A Dane and the Dawning of Faroese Archaeology.
Fróðskaparrit 50 (2002),11-32.
• Download publikationen gratis i pdf-format her
•
•
•
•
•
•
•
•
“Í oktober 1932 vitjaðu Gudmund Hatt, professari í búlandafrøði við Københavns Universitet, og kona hansara, Emilie Demant Hatt, listamálari, í Føroyum í seks dagar á veg heim frá annsóknum í Grønlandi. Umframt at vera búlandafrøðingur var Hatt eisini ein av fremstu serfrøðingum í fornfrøði viðvíkjandi byggisiðum. Serstakliga hevði Hatt áhuga fyri landbúnaðarskipanum, og meðan hann var staddur í Føroyum, tók hann eisini lut í einum lítlum fornfrøðiligum útgrevstri av eini húsatoft nærindis Tórshavn; hesin grevstur varð fyriskipaður av Føroya forngripafelag. Fornfrøðiliga umhvørvið, sum Hatt rakti við í Føroyum, gevur á mangan hátt eina mynd av upprunanum at føroyskari fornfrøði.”


text:
Prísur
Prísur fyri hvønn persón, tá ið 2 vaksin ferðast saman úr kr. 6.895,-
Samlaður prísur, tá ið 2 vaksin og 2 børn ferðast saman úr kr. 20.995,-
Íroknað pakkanum
Hotellið
Hetta hugnaliga familjuhotellið liggur í róligum náttúruumhvørvi í Playa de Muro. Deiliga sandstrondin liggur 1 km frá hotellinum, og 4,5 km longur burturi er kendi býurin Alcudia. Á hotellinum eru svimjihyljar, matstovur, barr, kafé, fitnessrúm, tennisvøllur v.m. Øll rúmini hava sjónvarp, aircondition, internet, balkon/terrassu.
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Ring á 47 63 63, ella send ein teldupost á fonnflog@fonnflog.fo


text:
Tað gekk ikki heilt eftir vild, tá Marna Egholm í gjár var við til NM í lendisrenning. Kappingin fór fram í Kristiansand í Noregi. Tað var kalt og kavi á renniteininum, og hetta gav okkara heldur óroynda lendisrennara eyka avbjóðingar. Tað vóru sera sterkar kvinnur hon skuldi kappast við, og serliga vinnarin úr Svøríki vísti øgiliga styrki. Tær fremstu finsku kvinnurnar vístu seg eisini at vera óvanliga væl fyri.
Fleiri minus-stig vóru leygarnáttina, og hetta setti sín dám á sjálvan renniteinin. Tað ráddi um at lata seg væl í til upphitingina.
Úrslitið gjørdist hetta:
Beinini kendust tung longu frá byrjan, segði Marna, sum stríddist væl allan teinin. Møðin frá DM maraton situr enn í kroppinum, og tí hevur venjingin fram móti hesi kappingini ikki verið optimal. Til NM á 10.000 m mai mánaði var Marna langt undan donsku Sissel Møller, sum í gjár varð nummar átta. Hetta sigur eitt sindur um munin millum flata renning og lendisrenning og eisini týdningin at vera væl fyrireikaður til lendisrenning, har tú aldrin sleppur at finna egna rútmu, sum annars er styrkin hjá Marnu.
Marna stríddist væl allan vegin
Hetta er triðju ferð, at Føroyar eru umboðaðar til NM Cross. Fyrstu ferð var í 2014, tá Valborg Heinesen rann í Reykjavík. Hon vann tá á øllum teimum fimm íslendsku kvinnunum, men fekk tó onga av hinum. Hon stríddist líka til allarseinast móti tí einu donsku, men endaði tvey sekund aftaná. Í 2015 var Marna við í Gøtuborg, men mátti tá gevast, tá hon beklaði. Tá stríddist hon millum tríggjar tær aftastu.
Í gjár var sostatt fyrstu ferð, at vit vunnu á einari “frá teimum stóru londunum”, tí Marna var fitt undan tí seinastu finsku kvinnuni.
Í FÍF meta vit tað hava alstóran týdning at luttaka altjóða, har vit hava møguleikan. Sjálvandi skal tað ítróttarliga eisini forsvarast. Í løtuni er tað bert Marna, sum megnar hetta. Men vit hava nakrar sera sterkar ungdómsrennarar, og vit áttu møguliga at bjóða teimum allarbestu við til NM næsta ár.
Hóast kulda og kava, var vindurin ikki nógvur. Tó altíð lætt og ikki minni gott og fjálgt at síggja Merkið millum hini norðurlendsku fløggini
Á úrslitalistanum sæst, at tær donsku kvinnurnar eins og Marna standa at umboða Denmark/Færøyane. Hetta kemst av at tær donsku høvdu tvey avboð og tí ikki fingu mannað lið til liðkappingina. Tí varð felagslið gjørt fyri Danmark og Føroyar.
Rigmor N. Arge frá FÍF hevur verið leiðari á túrinum, og tað er eisini hon, sum eigur myndirnar.


text:
Bústaðarlán
Skalt tú keypa ella byggja hús, hevur tú møguleika at taka Bústaðarlán.
Rentan á Bústaðarláni er skiftandi og verður ásett eftir gongdini á fíggjarmarknaðinum. Tískil kann rentan hækka, og tá er neyðugt at hava pláss í fíggjarætlanini.
Annuitetslán ella seriulán
Sethúsafíggingin verður antin veitt sum annuitetslán ella seriulán. Við annuitetsláni hevur tú eins stór mánaðarlig lánsgjøld øll árini. Við seriuláni hevur tú fastar avdráttir, men gjøldini fyri rentur minka hvørt ár í samsvari við restskuldina.
Vit hjálpa tær við at gera møguleika til veruleika við eini heildarfígging, sum er lagað eftir tínum tørvi.
Bíligari bústaðarlán við Nordik
Tá tú savnar tíni fíggjarviðurskifti hjá okkum og gerst Nordik-kundi, fært tú lagaligari rentur og møguleika fyri einum bústaðarláni við sera góðari rentu.


text:
Broytingar í rentu, prísum og tænastum
Tann 16. august broyta vit innlánsrentur og prísir og fara samstundis undir at bjóða eina nýggja samansparingarkontu uttan negativa rentu. Eisini verður talið av sjálvtøkum kring landið tillagað.
Innlán upp til 150.000 kr. undantikin negativari rentu
Yvirskipaða gongdin á marknaðinum og áhaldandi negativa renta hjá tjóðbankanum hava við sær, at innlánsrentan nú verður lækkað. Broytingarnar verða gjørdar fyri at viga upp ímóti teimum útreiðslum, ið vit hava av innlánum hjá kundunum. Tann 16. august verður hetta galdandi:
- Rentan á innlánum hjá privatkundum verður broytt úr -0,60% til -0,75%.
- Upphæddin, ið er undantikin negativari rentu verður broytt úr 350.000 kr. til 150.000 kr.
- Tað fer at bera til at hava tríggjar vanligar innlánskontur uttan at gjalda negativa rentu, um upphæddin á kontunum ikki fer upp um ávikavist 100.000 kr., 25.000 kr. og 25.000 kr.
- Rentan á pensjónskontum verður broytt úr -0,60% til -0,75% frá fyrstu krónu.
- Børn og ung undir 29 ár eru framvegis undantikin negativari rentu, og skulu ikki gjalda kostnað fyri gjaldskort, Netbanka o.a.
- Allir senior-kundar, t.e. kundar, ið eru føddir áðrenn 1. januar 1945, fáa framhaldandi ágóðan av ókeypis tænastum og skulu sostatt framvegis ikki gjalda fyri kontur, Netbanka, flytingar, útgjald við kassa o.a.
Nýggj samansparingarkonta uttan negativa rentu
Sum nakað nýtt fara vit nú at bjóða privatkundum eina samansparingarkontu við 0% í rentu á innlánum millum 100.000 kr. og 5.000.000 kr. Kontan hevur 12 mð. uppsøgn, og í minsta lagi 100.000 kr. skulu setast inn á kontuna. Nýggja samansparingarkontan er sostatt væl egnað til teirra, ið vilja binda peningin í minst 12 mánaðir og samstundis sleppa undan at gjalda negativa rentu.
Talið av sjálvtøkum verður tillagað eftir broytta tørvinum
Seinastu árini hava vit staðfest, at nýtslan av reiðum peningi er minkað munandi, og kundarnir eru í alsamt størri mun farnir at gjalda við gjaldskorti, Apple Pay og Google Pay. Henda líðandi atferðarbroyting hevur við sær, at nógvar av sjálvtøkunum í dag verða lutfalsliga lítið brúktar.
Sjálvtøkur eru dýrar í rakstri, og av tí at nýtslan er avmarkað, gevur henda tænasta samanumtikið hall. Eftir at hava kannað, júst hvussu allar 16 sjálvtøkur verða brúktar, er avgerð tikin um at lata hesar sjálvtøkur aftur tann 16. august: á Toftum, Strondum, í Kollafirði, Hoyvík, Hornabø, í Vági, á Eiði og á flogvøllinum.
Frá 16. august fer BankNordik sostatt at hava hesar 8 sjálvtøkur:
- Á Oknarvegi í Havn
- Í SMS í Havn
- Á Áarvegnum í Havn
- Við deildina í Klaksvík
- Við deildina í Saltangará
- Við deildina á Tvøroyri
- Í Skopun
- Í Sandavági


text:
Lógv (lat. Charadrius apricarius L; da Hjejle) er ein av okkara vakrastu og dámligastu heiðafuglum. Burturfrá ansast mest hin svarti liturin í neðra, við ál upp eftir barkanum og út á vangarnar, og við hvítum jaðara uttanum; omaná er hon dimm við nógvum gullglitrandi smáum blettum. Á bøguni er gult og hvítt ímillum í tí svarta. Um heystið er hon hvít í neðra, annars dimm við gulum og brúnum blettum.
Vetrartíðina er hon í Afrika og sunnasta Europa. Um mariumessu, stundum fyrr, kemur hon higar. Í smáum flokkum flýgur hon um nakrar dagar, so fer hon at søkja sær bústað. Best dámar henni lyngheiðar, snøgt graslendi kann eisini vera nóg gott. Kvik og kimilig titar hon hár allan dagin og leitar sær eftir ormum og øðrum átuligum. Reiðrið er ein lítil kulla, fóðrað við mosa og mjúkum grasi. Tíðliga í mai verpur hon 4 brúnlig egg við dimmum blettum. Bøgan vermir. Kemur fólk nær, so sleppur hon sær burtur av reiðrinum, áðrenn hon er sædd. Hesa tíðina eru tær spakar. Stundum seta tær seg upp á eina túgvu og toyggja seg upp at skoða ókunnumannin. Ofta fylgja tær honum langt á veg, látandi sítt eyðkenda blídliga sø-dii.
Nærum 3 vikur tekur tað at klekja eggini út. Og ungarnir — ja, flestu heiðafuglar hava vakrar ungar, men vakrastur av øllum er láarungin, glitrandi gulur omaná við svørtum blettum og krókutum strikum, rætt eitt yndisligt lítið lív. Men teir eru sjaldsamir at síggja. Stuttur er steðgur teirra í reiðrinum; og tá ið teir so halda vanda vera á ferð, duga teir væl at finna sær eitt stað, hvar teir ikki skiljast frá jørðini. Floygdir ungar hava sama lit sum tær gomlu um veturin.
Um mikkjalsmessutíð sæst lítið og einki til láir, men eftir veturnáttadag eru tær aftur og halda seg í stórum flokkum uppi í fjøllunum — tað man helst vera íslendskar láir, sum eru á ferð suðureftir og steðga her eina tíð. Um næturnar hoyrast tær stundum láta lágt á haga, men tá ið lýsir, fara tær aftur niðan í topparnar. Nú eru tær styggar; men stuttligt er at síggja leik teirra í loftinum — tú sært ein stóran flokk av dimmum fuglum, flúgvandi ymsar vegir við harðari ferð; so við eitt er hvør fuglur hvítur, í sama eygnabrá hava teir allir vent sær runt, so sum væl vandir fimleikarar gera. Hvussu kunna tær gera tað Munna tær hava ein formann, sum allar akta tá hann sigur: »umkring«?
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Øll kunnu stuðla Vencli. Tað eru ymsir hættir, tú kanst stuðla. Ert tú vanligur lesari, kanst tú tekna hald. Hjá virkjum, stovnum, grunnum og øðrum ber til at stovna eina fasta flyting til okkara konto í Eik Banka 9181 1601638. Tað ber eisini til at seta lýsing í, ella at gera avtalu um at keypa eitt ávíst tal av eintøkum av komandi útgávu ella útgávum.
Send okkum eitt teldubræv til vencil@vencil.fo, so kunnu vit í felag koma fram til ta bestu loysnina fyri júst teg, títt virki ella tín stovn.
Allir stuðlarar, sum veita útgávuni fíggjarligan stuðul, antin í reiðum pengum ella óbeinleiðis á annan hátt, verða nevndir í kolofonini í prentaðu útgávuni av Vencli.


text:
Linne Bie
Linne Bie er belgiskur rithøvundur, fødd 16. mars 1974.
Føðinavnið er Caroline Dierckxsens, men hon varð kallað Linnebie sum lítil og tók tí hetta navnið, tá ið hon fór undir at skriva og myndprýða bøkur.
Hon býr í Brasschaat saman við manninum Dirk og teimum fýra børnunum, Leon, Rosalie, Olivia og Gustave og so er eisini ein ullintur terrierhundur í húsinum nevndur Basil.
Fyrst teknaði hon dýr, serliga hundar, men tá ið lítli Leon varð føddur, fór hon at brúka hann sum fyrimynd til Lítla Lávus bøkurnar.
Útgávur:
2005 Lítli Lávus letur seg í
2005 Lítli Lávus vil sova
2005 Lítli Lávus er svangur
2005 Lítli Lávus er skitin
2006 Lítli Lávus frá høvdi til fót
2010 Lávus brúkar suttu
2011 Rósa Lina fer ein túr
Dýrini hjá Rósu Linu
Heimasíða:


text:
Tiðindir
Aftur í ár varð stór luttøka í Intersport Night Cup. Tilsamans 45 lið við 376 børnum, í aldrinum 10-14 ár, …
Samlað yvirlit yvir dystarnr. og tíðir U12 & U14 Night Cup 2019 – Dystarskrá, tíðir G12, D12, G14 og D14 …
Ho ho ho 😊 Setið kross í kalendaran 23. november, tá verður jólaveitslan í høllini í Vestmanna, har øll eru …
Nýtið heystfrítíðina aktivt – vit hava karmarnar. VÍF bjóðar aftur í ár øllum hondbóltsáhugaðum at luttaka til ársins Intersport Night …
Tað verður Dia Midjord, sum tekur yvir eftir Inga Olsen og Agnar Joensen, sum venjari hjá besta kvinnuliðnum hjá VÍF. …
Kallað verður inn til eykaaðalfund mikukvøldið 10.07.2019 kl. 20:00 í ítróttarhøllini í Vestmanna. Skrá samb. lógum felagsins. VÍF


text:
Framherji strembar eftir at vera millum fremstu fiskivinnuaktørar á norðurleiðum. Fyri at tryggja framtíðarútlitini hjá felagnum, er tað umráðandi fyri okkum áhaldandi at hava fokus á virðisøking, lønsemi og menning.
Felagið rekur fiskiskip, sum fiska uppsjóvarfisk, botnfisk og rækjur, og fiskaða veiðan verður seld og framleidd á virkjum á landi. Vit miða altíð ímóti at veita eina burðardygga vøru við góðari góðsku.
Áleið 150 fólk eru í starvi hjá okkum, og vit leggja stóran dent á at skapa eitt spennandi og trygt arbeiðspláss fyri arbeiðsfólkið, bæði á sjógvi og landi. Afturat virkseminum við fiskiskipum, er Framherji eisini parteigari í feløgunum Faroe Origin og Pelagos og virkin í frystigoymsluni Bergfrost.
Í 2016 keypti Framherji bygningin hjá Vónini á havnalagnum í Fuglafirði. Ætlanin var at umbyggja bygningin til goymslu og skrivstovuhøli og at ”lata bygningin upp” niðan móti vegnum, heim ímóti bygdini og oman móti sjónum. Á heysti 2020 gjørdist hendan hugsjónin veruleiki. Nýggi bygningurin hóskar væl inn í heildarmyndina, har bygd og havnalag møtast, og upplivingin av at síggja bygningin er merkt av lívi og ljósi. Samstundis kennist tað stórfingið at standa inni í bygninginum, júst tí at fasadan nú er opin.


text:
Norðurlendsku svimjisambondini samtyktu nú týsdagin hin 31. januar, at Norðurlendska Meistarastevnan fyri Ung verður í Riga í Lettlandi hin 14. og 15. juli 2018, heldur enn sum áður lýst í Hamar í Noregi hin 7. til 8. juli 2018.
Kravtíðarskipanin verður verandi hin sama hjá Svimjisambandi Føroya, nú bara við hesum broytingum í vertsbýi og dagfesting.
Avgerðin fall á árliga norðurlendska fundinum fyri aðalskrivarar og ítróttarstjórar, sum í ár var í Oslo í Noregi nú 30. og 31. januar 2018, og har eitt av evnunum var hendan íkomna støða, at Noreg mátti biðja NMU 2018 frá sær. Lettland hevur atlimaskap í norðurlendska svimjisambandnium, og varð tí mett sum ein nýtilig loysn, nú tað ikki kundi verða Hamar.
Broytingin í dagfesting var líka nógv vegna ynski frá Finnlandi, nú tey fyriskipa Evropeisku JuniorMeistarastevnuna í svimjing, í Helsinki hin 4. til 8. juli 2018. Hesar stevnur hava tað við at liggja samstundis, uttan tá ið EM ella EJM verðar fyriskipaðar í Norðanlondum.
Eitt annað áhugavert við hesi stevnu, er at har væl møguligt verða luttakarar eisini úr Niðurlondum og Sveis. Hetta sum ein roynd, tí at tey hava víst stevnuni áhuga, nú tað ikki eru so nógvar aðrar áhugaverdar meistarastevnur til hendan aldursbólkin um sama mundi. Hetta verður í so fall afturat NMU, soleiðis at norðanlondini enn kappast sínamillum um at gerast norðurlendskir meistarar, og hini so eru har mest til at kunna gera sær dælt av góðari kapping.


text:
Thursday, October 13, 2011
Eitt lítið herðindi av bókamessuligum forargilsi (meðan vit gleða okkum til bókamessureportsjurnar)
Eingin í øllum heiminum var so ovurfegin sum eg, tá eg hoyrdi, at føroyskar bókmentur vórðu bodnar við til heimsins størstu bókmentastevnu í Frankfurt, enntá sum gestur hjá sjálvum heiðurslandinum 2011 Ísland. Eg havi enn ikki fingið armarnar niður, men teir er so spakuliga farnir at troyttast serliga av vónbrotinum av teirri ómetaliga knøppu kunningini um hesa fyi føroyskar bókmentir stórhending, sum vit hava lagt 300.000 almennar krónur í. Stevnan hevur nú varað nakrar dagar og einastu tíðindi, sum eru komin hendavegin úr Týsklandi er onkur hissini viðmerking á FjasiBókini frá onkrum av teimum 23 føroysku luttakarunum á bókamessuni. Á henda hátt eri eg komin eftir, at tað kanska mest er ein stevna fyri forleggjarar, men eg veit tað ikki heilt. Á trimum myndum, sum eg av tilvild sá á FB, minti føroyski básurin ikki heilt lítið um set uppið í fyrndarinnar dionysisku mentanarstevnu í Keypmannahavn Færøerne i Fokus, tó at dagsins kelduvatnsnjótandi og veraldarvanu stevnugestir sjálvandi ikki ganga í ørviti mitt um dagin. Men sjálv uppsetingin við føroyskum bygdamyndum tykist eitt lítið sindur retro á la 70´ara og 80´ara postkolonialt vinaligt romantiseraðum lýsingum av upprunalandinum: Føroyar - the land that time forgot. Men hey, á einari av myndunum hómast ein føroyskur rithøvundur prátandi við ein annan íslenskan rithøvund. Vit gleða okkum at hoyra alt hvat hetta prátið var um, hvørjar bøkur vórðu seldar og hvørji úrslitini vit sum heild hava fingið burtur úr at luttaka á heimsins størstu bókamessu.
Posted by Listin at 1:25 PM
Labels: KP, Skaldskapur


text:
Vegna bátafestivalin er endurnýtsluvirkið stongt leygardagin 4. mai.
- Fólkatingsval mikudagin 5. juni
- Vælkomin á Svangaskarð hósdagin kl. 17 !
- Hugnaløta á Vesturskin hósdagin 06.06.19 kl. 16.00
- Ársroknskapurin fyri 2018
- Bygdaráðsfundur verður mánkvøldið 27. mai
- Ung í arbeiði í Nes kommunu
- Seniorfestivalurin 2019 verður leygardagin 1. juni kl. 15.00
- Fólkatingsval 05. juni 2019
- Skulu tíni dekk vekk í summar?
- Hugnaløta á Vesturskin hóskvøldið 23.05.19
- Gutti Winther kokkur vitjaði Tofta Skúla ídag
- Bátafelagið lýsir til aðalfund 23. mai
- Martin kastaði fyrsta steinin
- Seinasta tunnilsskotið í Rókini
- Tunnilsprát í Gráasteinshúsinum í morgin
- Síðsta skot móti Rókini
- Takk fyri øll somul!
- Jóannes Hansen setti Bátafestivalin á Toftum í gjár
- DJ Cool í Ungdómshúsinum leygarkvøldið
- Stór sangløta í teltinum í kvøld kl. 20.00
- Endurnýtsluvirkið stongt 4. mai
- Jóhan Magnus Gunrim hevur útgávukonsert í Nebo í kvøld kl. 20.00
- Hugnaløta á Vesturskin hóskvøldið 9. mai kl. 19.30
- Pastagudstænasta í Fríðrikskirkjuni kl 17.30
- Aksel Højgaard 25 ára starvsdag


text:
Tit hava valt dagsins leikara móti ÍF og úrsliti gjørdist rættuliga greitt, tá saman um kom. Óli Johannesen, sum við einum málið var við at tryggja eina stigið, varð valdur til dagsins leikara móti ÍF. TB troyggjan við 13-talinum á rygginum hevur tey mongu seinastu árini verið borin av veteraninum, sum hevur leikt imponerandi 339 dystir í TB troyggju! Troyggjan verður sjálvandi eisini við autografinum hjá fyrrverandi landliðshetjuni!
Óli vann atkvøðugreiðsluna, millum tykkum fjepparar, sannførandi við 27 atkvøðum útav í alt 121. Hetta gav honum 22 prosent av øllum stemmunum. Aftaná Óla komu: Aron, Rógvi og Nicky við ávikavist 19, 16 og 15 atkvøðum
Í sambandi við nýggja átaki, sum vit royna í samband við fyrstu atkvøðugreiðsluna, so fara vit at selja troyggjuna, sum Óli leikti í móti ÍF á uppboðsølu umvegis TB.fo.
Tað fyriferst at tann hátt, at tit kunnu geva boð umvegis viðmerkingarteigin niðanfyri ella senda undirritaða, Jan Smedemark, eini privat boð umvegis Facebook ella eitt SMS á 22 83 32. Hetta boðið verður síðani lagt út av undirritaða. Ynskist tað, at navni ikki verður avdukað, so skal boðast frá hesum.
Byrjunarboðið er 500 kr og ásett er eitt krav um hækking á minst 25 krónum um ein ynskir at bjóða yvir hægsta boð.
Uppboðssølan endar leygarkvøldið klokkan 20:00. Um so er, at eitt boð verður skrásett 10 minuttir áðrenn sølan endar, so verður freistin longd við 10 minuttum.
Góða eydnu og vónandi verður áhugin stórur!


text:
Tíðindi
Marion Poulsen farin
Sum flestum kunnugt hevur Marion Poulsen leingi verið álvarsliga sjúk, og mikudagin 6. oktobur 2021 var tíðin hjá henni her á fold runnin. Hon var 59 ár, nú hon andaðist.
Marion byrjaði sum lærari í Stranda skúla í 1991.
Hon hevur undirvíst í nógvum flokkum og lærugreinum; hesi seinastu árini einamest í
enskum og donskum í hádeildini.
Næmingarnir hava mist ein góðan og nærlagdan lærara, og lærararnir hava mist ein hollan og trúgvan starvsfelaga.
Umframt gerandisdagin í skúlanum minnast vit Marion fyri hennara ljósa sinni og áhuga hennara
fyri enskari og skotskari mentan.
Størstur er tó missurin hjá familjuni, Poul Arna, Maluni og Sjúrði.
Gud signi tykkum og gevi tykkum styrki í hesi sváru tíð.
Við hesum lýsa vit frið yvir minnið um Marion.


text:
Saman við leiðsluni á Landsverki vitjaði landsstýrismaðurin í samferðslumálum í gjár í Suðuroy. Henrik Old hevur sett sær fyri at seta seg væl inn í virksemið hjá Landsverki, og tí ætlar hann sær at vitja ymsastaðni kring landið, har virkisøkini hjá Landsverki eru.
Undir vitjanini í Suðuroy fekk landsstýrismaðurin eina kunning um Hvalbiartunnilin, ein møguligan Fámjinstunnil, ein møguligan undirsjóvartunnil millum Sandoy og Suðuroy, ferðslutrygdartiltøk í Hvalba og Vági, avbjóðingar í viðlíkahaldinum umframt eina støðulýsing av byggingini Hamragarður í Vági. Landsstýrismaðurin nýtti eisini høvi til at heilsa upp á starvsfólkini hjá Landsverki á arbeiðsstøðini í Øravík.
Seinnapartin varð farið til Hvalbiar at fundast við kommununa um nýggja Hvalbiartunnilin og hyggja eftir, hvar tunnilin skal vera. Talan var um ein jaligan og gevandi fund, har bæði lokala og fakliga vitanin kom fram. Partarnir gjøgnumgingu tær avbjóðingar, ið eru við bæði veðri og ferðslu í økinum, og semja var um at kanna møguleikan at flyta tunnilsmunnan í Trongisvági nakað.
– Landsverk er sinnað at kanna nærri, um tað tekniskt og jarðfrøðiliga letur seg gera at fáa nýggja Hvalbiartunnilin at koma út longri úti í Trongisvági, soleiðis at vit nærkast ynskinum hjá bæði Hvalbiar og Tvøroyrar kommunu, segði Ewald Kjølbro, stjóri á Landsverki, eftir fundin í gjár við Hvalbiar kommunu.
Umframt at verða kunnaður um tær ymsu verandi og komandi verkætlanirnar, vitjaði landsstýrismaðurin við ferðalagi eisini í Fámjin, har hugt var eftir, hvar ein møguligur Fámjinstunnil kann vera. Uppskotið hjá Landsverki fevnir um ein á leið 850 metrar langan tunnil umframt atkomuvegir. Vegurin eystanfyri verður umleið 500 metrar, meðan tann vestanfyri verður 700 metrar langur. Við hesum tunli sleppa tey ferðandi undan at koyra um Ørðaskarð á Fámjinsvegnum, har tað ofta er sera vindhart, og har nógvur kavi kann liggja um veturin. Somuleiðis slepst undan vegateininum, har mest grót er skrásett at koma oman á vegin. Hesin Fámjinstunnilin kostar á leið 60 mió. kr. at gera.
Áðrenn farið var umborð aftur Smyril, vitjaði ferðalagið ellis- og røktarheimið Hamragarð í Vági fyri at hyggja eftir bygninginum.
Her eru nakrar myndir frá túrinum:
Armgarð E. Steinhólm, planleiðari á Infrakervinum á Landsverki, kunnaði landsstýrismannin um møguligar nýggjar tunnilsverkætlanir í Suðuroynni.
Framhaldandi kunning um verkætlanir inni á vegastøðini hjá Landsverki í Øravík.
Á veg til Fámjin.
Í Fámjin.
Ewald Kjølbro, stjóri á Landsverki, vísir umboðum fyri Tvøroyrar kommunu uppskotið hjá Landsverki til nýggjan Hvalbiartunnil.
Fundur við Hvalbiar kommunu.
Fundur við Hvalbiar kommunu.
Hvalba.
Hvalba.
Uttan fyri Hamragarð í Vági.
Partur av leiðsluni á Landsverki saman við landsstýrismanninum Henrik Old og hansara fólki úr Samferðslumálaráðnum.


text:
Cruise frá Miami, Florida | MSC Armonia
Kom við á eina fantastiska cruiseferð frá Miami, USA t/r við MSC Armonia. Skipið tekur teg úr havn í havn, meðan tú kanst njóta gott undirhald og fyrstafloks mat umborð.
CRUISEFERÐ: 11 dagar / 10 nætur
>> Úr einans 500 kr um mðr. fyri hvønn við 62°N Snarlán <<
Filmsbrot:
Flogtíðirnar
Vágar - París: Fráferð 24. apríl 2020 kl. 12:15 - lenda kl. 15:50 (lokalar tíðir)
París - Miami: Fráferð 25. apríl 2020 kl. 13:40 - lenda kl. 17:10 (lokalar tíðir)
Miami - París: Fráferð 3. mai 2020 kl. 19:40 - lenda kl. 10:40 (lokalar tíðir)
París - Vágar: Fráferð 4. mai 2020 kl. 12:05 - lenda kl. 13:50 (lokalar tíðir)
Ferðaskrá
Gisting í 1 nátt á Sheraton Paris Airport hotel****
Gisting í 1 nátt á Hilton Blue Lagoon****
Cruiseferð í 7 nætur umborð á MSC Armonia í standard kamari uttan vindeyga
Siglingarætlan
Prísur fyri hvønn ferðandi
*Prísurin er galdandi, tá tvey vaksin ferðast og gista saman.
Eyka tænastur umborð:
Legg til merkis
- Tilboðið er roknað út eftir, bíligastu flog ferðaseðlunum úr Føroyum - Miami t/r
- Avmarkað nøgd!
Bílegging
- Send fyrispurning umvegis heimasíðuna á teiginum til høgru
- Skriva til booking@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Hagtalsyvirlitið gevur tær eina samlaða mynd av hvussu tín støða er yvirfyri teimum ymsu kreditorunum.
Er sjálvvirkandi gjaldsavtala ikki skrásett, so kann rokningin gjaldast við gjaldskorti.
Tað eru ikki einans kundar okkara, ið njóta fyrimunir við at móttaka talgildar rokningar. Innanhýsis hjá okkum er eisini nógv broytt til tað betra, sigur Petur Amon Dalbø.
Yvirlit yvir allar tínar rokningar síðani 01.06.2015.
Fólk eru ymisk og tørvurin er í dag eisini ymiskur. Hetta vita vit væl og tí hava vit gjørt nógv burturúr at tillaga mínrokning til allar eindir.
Tú kanst avgreiða tínar rokningar tá tú situr frammanfyri telduni, ella á telefonini um tú til dømis er farin ein túr uttanlands.
Nú nýtist tú ikki at ivast um tú hevur minst til at gjalda, ella um kundin hevur fingið rokningina. Tú kanst fylgja við, líkamikið hvar tú ert.
Byrjunarmyndin gevur eitt sera gott yvirlit, tú sær:
mínrokning kann eisini á ein sera lættan og tryggan hátt innkrevja limagjøld, haldaragjøld og onnur føst afturvendandi gjøld.
Loysnin er vælegnað til m.a.:
Tú fær yvirlit yvir allar tínar sjálvvirkandi avtalur, og harafturat kanst tú eisini stovna nýggjar sjálvvirkandi avtalur


text:
Um Gallup
Gallup Føroyar varð sett á stovn Flaggdagin 25. apríl 2002, og samstundis varð fyrsta Gallupkanningin gjørd. Síðan tá eru áleið 300 kanningar gjørdar og meira enn 150.000 interview.
Gallup og kundin
Vit bjóða okkum fram at gera øll sløg av kanningum, fyri vinnulívið, eins væl og fyri skúlar, stovnar og einstaklingar. (Sí dømir undir “Kanningar”)
Við einum kanningarúrsliti í hondini hava tit eitt hent amboð til at leggja virksemið málrættað til rættis á teimum økjum, sum hava størst týdning.
Kanningar eru íløgur. Tað er vitan, ið ger tað greitt hvørji øki rigga væl, og hvar neyðugt er at seta inn.
Gallup og brúkarin
Tann føroyski brúkarin fær eisini okkurt burtur úr at luttaka í kanningunum. Hann sleppur at koma fram við sínari áskoðan, og fær her við møguleikan at ávirka tænastuna, vørugóðskuna ella hvat tað nú er, ið kanningin snýr seg um.
Anonymitetur
Gallup Føroyar leggur stóran dent á at tann, ið svarar spurningunum í einari kanning, er ónevndur. Viðkomandi kann trygt svara øllum spurningum uttan at hugsa um nakrar avleiðingar av nøkrum slagi!


text:
Kemilux verður nýggjur høvuðsstuðul hjá kappróðrinum.
Róðrarsamband Føroya og Kemilux hava gjørt samstarvsavtalu, har Kemilux verður nýggjur høvuðsstuðul hjá RSF. Kemilux verður sostatt við til at tryggja góðu gongdina, sum føroyskur kappróður hevur havt seinastu tíðina og verður ein sjónligur partur av okkara tjóðarítrótt.
Elsa Magnussen, næstforkvinna í RSF, og Debes Petersen, stjóri í Kemilux hittust í dag í hølunum hjá Róðrarsambandinum, har avtalan varð undirskrivað.
Róðrarsambandið fegnast um, at føroyskur kappróður við hesum fær ein stinnan stuðul, sum kann vera við til at veit okkara tjóðarítrótt enn betri umstøður.
Betri grunnurin stuðlar eisini kappróðrinum.
Róðrarsambandið og Betri grunnurin hava gjørt avtalu um, at Betri grunnurin stuðlar kappróðrinum við góðkendum bjargingarvestum til øll feløgini, sum hava meldað manningar til FM róðrarnar.
Róðrarsambandið fegnast um at hava fingið hesar avtalur í lag.
94 manningar rógva kapp í summar
Heili 94 manningar hava meldað til kappingarárið 2020, harav 33 barnamanningar. Harvið er luttøkan væl hægri enn undanfarin ár, og tað fegnast Róðrarsambandið um.
Orsakað av Korona farsóttini var leingi óvist, um skipað fór at verða fyri kappróðri í ár.
Eftir drúgvar og góðar tinginar við feløgini varð ein loysn funnin, og saman við feløgunum hevur Róðrarsamband Føroya tikið avgerð um, at allir FM-róðrarnir verða avgreiddir sum upprunaliga ætlað, tó tillagaðir við atlit at tilmælini um smittufyribyrging.
Fyrsti róður verður í Klaksvík leygardagin 6. juni 2020.
Nýggj úrslitatænasta
Nú verður møguligt at síggja øll úrslitini frá kappróðri síðani 1973.
Róðrarsambandið hevur í rúma tíð arbeitt við at menna eina nýggja úrslitatænastu. Á heimasíðuni verður møguligt at síggja øll skrásett kappróðrarúrslit aftur til 1973, hvussu ofta ávísir bátar hava verið føroyameistarar, hvussu nógvir FM-róðrar, bátar hava luttikið í, tíðir v.m.
Róðrarsambandið fegnast um nýggju úrslitatænastuna, sum rógvarar, viðhaldsfólk og kappróðraráhugaði annars vónandi fáa stóra gleði av.
Úrslitatænastan verður væntandi tøk á heimasíðuni hjá Róðrarsambandinum leygarddagin 6. juni kl 13.00


text:
##med2##
Føroyar vunnu í kvøld ein sera týdningarmiklan sigur á Moldova. Aftaná 2-1 sigurin á Moldova hava vit nú fýra stig í undanbólki F. Vit eru bert trý stig aftanfyri Eysturríki, ið kemur á vitjan 9. oktober.
Á ljóðfíluni omanfyri ber til at hoyra frá FM1:
1) Hoyr Trónd Arge, frásøgumann hjá FM1 og Jens Martin Knudsen, viðmerkjara siga frá teimum trimum málunum og dystarendanum.
2) Hoyr Trónd og Jens Martin taka samanum eitt samanumtikið gott avrik og trý sera kærkomin stig. Avrikini í tveimum teimum seinastu dystunum gevur vón um, at Føroyar kunnu knógva fleiri stig heim í teimum komandi heimadystunum móti Eysturríki og Skotlandi.
Føroyar – Moldova 2-1 (0-0)
1-0: Klæmint A. Olsen 67.
2-0: Heini Vatnsdal 71.
2-1: Milinceanu 84.
Føroyar: Teitur Matras Gestsson – Gilli Rólantsson Sørensen, Heini Vatnsdal, Odmar Færø (Jákup B. Andreasen, 65.), Daniel Johansen – Sølvi Vatnhamar, Gunnar Vatnhamar, Hallur Hansson, Brandur Hendriksson Olsen (Hørður H. Askham, 86.), Meinhard E. Olsen (Jóan Símun Edmundsson, 65.) – Klæmint A. Olsen (Andreas Lava Olsen, 86.)
HER ber til at hoyra samrøðurnar Petur Asbjørn Lervig hevði við føroysku málskjúttarnar, Klæmint A. Olsen og Heina Vatnsdal.
HER ber til at hoyra samrøðuna Petur Asbjørn Lervig gjørdi við landsliðsvenjaran, Håkan Ericsson.
HER ber til at hoyra samrøðurnar Petur Asbjørn Lervig gjørdi við Teitur Matras Gestsson, Brandur H. Olsen og Sølva Vatnhamar.


text:
Heystfagnaður í Nólsoy
Leygardagin 18. september verður spennandi dagur í Nólsoy.
Frá kl. 11.00 – 15.00 verður alt møguligt gott føroyskt, heimagjørt, burðardygt, ræst, fekst, sylta og mangt annað til sølu í neystunum heima á keiini, saman við barnatiltøkum og filmi, sum verður vístur í kunningarstovuni.
Lokalir tónleikarir spæla frá kl. 13.00 í teltinum.
Skrá:
Kl. 9.00 - 15.00 Matvørubúðin er opin
Kl. 11.00 – 15.00 Heimavirkið er opið í Avhaldshúsinum
Kl. 11.00 – 15.00 Spinna tráð við Guðrun Sundar Hansen í Petersens Pakkhúsi (gomlu kunningarstovuni) Kr. 100,-/tíma fyri hvønn, avmarka pláss.
Kl. 11.00 Sølubásarnir í neystunum lata upp og selja so leingi vøra er
Kl. 11.30 Maud og Fríðrik slakta og hagreiða flogfena á keiini
Erla Kongsdóttir siglir eykatúrar kr. 40,-/persón:
kl. 10.45 úr Havn og kl. 11.15 úr Nólsoy
kl. 13.30 úr Havn og kl. 14.00 úr Nólsoy
kl. 14.30 úr Havn og kl. 15.00 úr Nólsoy
Annars siglir Ternan sum vanligt.
Gevið gætur! Havið reiðan pening við.
Nólsoyarnevndin
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Stórt tónleika tiltak á Ljósfestini í Vági
Thor keypt nýtt skip
Undantaksloyvi givið til taðing í fleiri hagapørtum
Nokk er nokk í Bústøðum
Skrúva fyri vatninum í Djóna í Geils gøtu og síðugøtum mánadagin 18. oktober
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Føroysku bankarnir lúka øll markvirðini í eftirlitsdiamantinum
Okkurt má gerast fyri heilsustarvsfólkini
Savnandi Savnsdagur í Kringvarpi Føroya
Vit mugu verja Bústaðir
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Bókadeildin á heimspremieru við nýggjari barnabók eftir J.K. Rowling!
Samband
Postboks 226
FO-600 Saltangará


text:
Lýsing
Tveir námsfrøðingar til Miðstovnin
Vilt tú vera við til at mynda nýggja og væl umtókta miðbýarstovnin? So hevur tú møguleikan nú, tí á Miðstovninum leita vit beint nú eftir tveimum námsfrøðingum.
Vit kunnu bjóða tær eitt sera spennandi starv, har tú kemur at hava stóra ávirkan á títt arbeiðslív.
Komandi vár fara vit at flyta barnagarðsvirksemið oman í nýggja stovnin í Kongagøtu.
Tú kemur at vera partur av at skipa og skapa okkara stovn við vøggustovu og barnagarð í hvør sínari lon. Harafturat fært tú dugnaligar, stuttligar og nærlagdar starvsfelagar og sleppur at arbeiða mitt í býnum.
Umsóknarfreistin er 9. august 2021.
Les meira um starvið her: https://www.torshavn.fo/um-kommununa/starv-i-kommununi/leys-storv/tveir-namsfrodingar-til-midstovnin/


text:
Sandavágs Kirkja
Sandavágs kirkja er bygd undir 1. veraldarbardaga. Arbeiði byrjaði í 1914, og varð kirkjan vígd 3. sunnudag eftir páskir, 29. apríl í 1917. Magnus Jacobsen (Magnus av Kamarinum) teknaði kirkjuna og gjørdi arbeiðsfrágreiðing. Hon er 19,70 m long og 9,60 m breið. Undir byggingini var hann sjálvur byggimeistari og formaður. Fyri arbeiðinum stóð Jógvan Elias Thomsen, keypmaður í Sandavági. Í arbeiði hevði hann Andreas Joensen úr Kvívík sum arbeiðsformann, og 9 smiðir úr Sandavági og Miðvági. Brøðurnir í Geil í Havn, Petur Alberg og Christin H. Isaksen, málaðu kirkjuna, bæði innan og uttan. Petur Alberg setti litirnir á. H.C.W. Tórgarð, timburmeistari og arkitektur, úr Havn, hevði eftirlit við arbeiðinum.
10. august 1891 gav Thomas Thomassen (Tummas í Bartalsstovu) altartalvuna sum hongur í kirkjuni í dag. Frásagnir siga, at Lucie Ingemann (1792-1868), sum var kona B. S. Ingemanns skald, hevur málað altartalvuna. Talvan, sum varð unvæld í 1997, er mett at vera umleið 150 ára gomul.
Á kórvegginum uppi yvir altarinum eru sjey málningar, sum Kristin í Geil hevur málað eftir gomlum kirkjumálningum. Jógvan Elias Thomsen hevur givið kirkjuni málningarnar.
Sandavágssteinurin er ein føroyskur rúnusteinur frá 1200-áratalinum, ið verður varðveittur inni í Sandavágs kirkju.


text:
2 ár
August
1. juli. Gev tó gætur, at hendan útbúgvingin krevur upptøkuroynd og freistin at tekna seg til upptøkuroyndina er 24. juni kl. 12
Upptøka er annaðhvørt ár,
næstu ferð í 2021
Umleið 20
Lestrargjald (Stakgreinir) 600 DKK/ECTS
Endamálið við útbúgvingini er at gera tað møguligt fyri føroysk lesandi at nema sær siðbundnu løgfrøðiligu útbúgvingina í Føroyum við tí fyri eyga at seta lóg og løgfrøði í føroyskt høpi.
Útbúgvingin gevur tær kunnleika og førleika í mun til ítøkiligu rættarstøðuna innan eina røð av grundleggjandi ítøkiligum rættarøkjum, frá avtalurætti, endurgjaldsrætti, fyrisitingarrætti, familju- og arvarætti o.s.fr.
Eisini fatan av ástøðiliga grundarlagnum undir ymisku rættarøkjunum og undir lóg og løgfrøði meira alment.
Serligur dentur verður lagdur á at menna háttalagsligar førleikar – serliga innan greining, skrivligt samskifti og argumentatión – sum hava serligan týdning fyri løgfrøðingar, ið virka í lítlum samfelag við øðrum fortreytum enn størri lond.
Útbúgvingin er m.a. býtt í dogmatisk, háttalagslig og kontekstualiserandi skeið.
Flestu dogmatisku skeið taka støði í føroyskari lóg ella lóg í grannalondunum.
Háttalagskeið miða móti almennari fatan av løgfrøðini og førleika at greina truplar
løgfrøðiligar spurningar.
Kontekstualiserandi skeið seta føroysku rættarstøðuna í høpi og geva fatan av, hvussu rættarstøða og -skipan eru treytað av politiskum, mentanarligum og søguligum kringumstøðum.
At enda verður ritgerð gjørd.
Til at vera upptikin krevst bókligt (t.e gymnasialt) miðnámsprógv.
Umsøkjarar mugu hava góðar førleikar í føroyskum, donskum og enskum máli, bæði munnliga og skrivliga.
Umsøkjari má eisini svara nøktandi uppá eina upptøkuroynd. Les um upptøkuroyndina her.
Við hesi útbúgvingini kann tann útbúni taka við størvum sum málsviðgeri í almennari og privatari fyrisiting.
Útbúgvingin er harumframt grundarlag fyri framhaldandi lestur á kandidat ella masterstigi.
Tað er lærustovnurin, sum søkt verður inn á, sum avger upptøkutreytirnar.
Tú kanst venda tær til Kirstin Sigurðsdóttir Rasmussen, lestrarvegleiðara, kirstinr@setur.fo ella til Bárður Larsen, útbúgvingarleiðara, bardurl@setur.fo, +298 292598.
Les meiri her.
2 ár
August
1. juli. Gev tó gætur, at hendan útbúgvingin krevur upptøkuroynd og freistin at tekna seg til upptøkuroyndina er 24. juni kl. 12
Upptøka er annaðhvørt ár,
næstu ferð í 2021
Umleið 20
Lestrargjald (Stakgreinir) 600 DKK/ECTS


text:
Patience liðug við 6. flokk
Patience varð koyrd úr skúlanum, tí tey høvdu ikki ráð at gjalda fyri skúlagongdina. Við stuðli úr Føroyum slapp hon aftur í skúla og kann nú fara í 7. flokk.
Patience er miðlingur í einum systkinaflokki upp á trý. Pápi hennara koyrir taxa, men hann drekkur pengarnar upp.
Í eina tíð megnaði mamman at lata børnini sleppa í skúla, men pápi teirra helt á at drekka og brúkti allar pengarnar til alkohol. Tað førdi við sær, at Patience varð koyrd úr skúlanum, hóast hon var ein av bestu næmingunum.
Seinni slapp Patience aftur í skúla við stuðli frá Føroysku barnahjálpini. Nú hevur hon fullført 6. flokk.
Takkað verið Føroysku barnahjálpini, gongur hon nú í Junior High Division, sum er 7. til 9. flokkur.


text:
Venjarafelag Føroya skipar fyri kapping í vikuskiftinum millum níggju lið úr Effodeildini, millum hesi verður TB.
Vit vera umboðaði í Bólki A saman við AB og NSÍ.
Tíðindaskrivi frá Venjarafelag Føroya kann lesast niðanfyri.
Lutakast til kappingarnar fór fram í Rása rúminum hjá RÁS 2 og var tað sonur formannin í venjarafelagnum Frankie Jensen, Aron sum tók lut, og hansara hepna hond elvdi til eitt spennandi bólkabýtið.
Hvør dystur í kappingini er 30 minuttir. Bólka vinnarinir og besti tveyarin fara víðari til hálvfinalurnar, sum eins og innleiðandi er ein dystur á 30 min, bólka vinnarar leika móti 2 úr einum øðrum bólki. Stendur á jøvnum millum 2´arar í fleiri bólkum er tað liðið, sum hevur besta úrslit móti einum bólka vinnara sum fer víðari, stendur á jøvnum millum 2´arar, er tað samlaða málúrtøkan sum telur, stendur framvegis á jøvnum, er tað flest skoraði mál sum telur. Stendur framvegis á jøvnum verður besti 2´arin funnin við lutakast.
Vinnarinir av báðum hálvfinalunum sum verða leiktar á ovara og niðara vølli bresta saman í finaluni, sum verður leikt á Tórsvølli. HB hevur ikki bara luttikið í øllum undanfarnu finalunum. Mest vinnandi felagið í landinum, hevur vunnið kappingin øll trý undanfarnu árini, so tað verður spennandi at síggja, um tað er nakar sum kann koppa “nýggja” unga HB liðinum í ár.
Í bólki A, sum verður avgreiddur á ovara vølli verða AB, NSÍ og TB. Fyrsti dysturin klokkan 14.00 verður millum AB og NSÍ. Eftir hetta spæla AB og TB (kl. 14.45), og seinasti dysturin í bólkinum verður millum NSÍ og TB (kl.15.30)
Í bólki B, sum verður avgreiddur á niðara vølli verða ÍF, B36 og Víkingur. ÍF og B36 spæla klokkan 14.00. Eftir hetta spæla ÍF og Víkingur grannauppgerð (kl. 14.45), og seinasti dysturin í bólkinum verður millum tveir biðlar til FM heitið, B36 og Víkingur (kl.15.30)
Í bólki C, sum verður avgreiddur á Tórsvølli verða HB, KÍ og Skála. HB og KÍ – klassikarin í føroyskum fótbólti – verður klokkan 14.00. Eftir hetta spæla HB og Skála (kl.14.45), og seinasti dysturin í bólkinum verður millum KÍ og Skála (kl.15.30)
Hálvfinalurnar verða leiktar kl. 16.15 og sjálv finalan verður á Tórsvølli kl. 17.00. Steypahandan verður beint eftir dystin.
Stutt yvirlit
Kl. 14.00. 1 umfar.
Kl. 14.45. 2 umfar.
Kl. 15.30. 3 umfar. (seinasta innleiðandi)
Kl. 16.15. Hálvfinalur
Kl. 17.00. Finala
Kl. 17.35. Steypahandan á Tórsvølli.


text:
Lestrarvegleiðingin
á Deildini fyri Heilsu og Sjúkrarøktarvísindi
Johild Dulavík lestrarvegleiðari á deildini fyri heilsu- og sjúkrarøktarvísindi
Í lestrarvegleiðingini kanst tú fáa stuðul og hjálp í persónligum spurningum í sambandi við útbúgvingina. Lestrarvegleiðari er Johild Dulavík.
Eisini kanst tú fáa vegleiðing í samband við:
- lestrarteknikk og vanar
- lestrarmøði
- kliniska undirvísing úti í heim
- farloyvi, lestrarskift, flyting ímillum skúlar, møguligan lestrarsteðg
- barnsburð
- klagur í sambandi við próvtøkur og annað
- sjúkur
- eftir- og víðari útbúgvingar
- útbúgvingarstuðul
- samrøðu tá próvtøkan verður mett ikki staðin
Lestrarvegleiðingin fer fram í trúnað.
Tørvar tær vegleiðing, ert tú vælkomin til at seta teg í samband við lestrarvegleiðingina.
Lestrarvegleiðarin er at hitta í:
á deildini fyri heilsu- og sjúkrarøktarvísindi í Sjóvinnuhúsinum Vestarabryggja 15, 5 hædd
Viðtalutíð:
Lestrarvegleiðingin er opin:
týsdag og hósdag frá kl 09.00 – 15.00
Samband:
Telefon: 29 22 65
t-postur: johildd@setur.fo


text:
Hvorfor Israel?
Hendan bókin vísir á týdningin, sum Ísrael og tað jødiska fólkið hava fyri tey kristnu í dag.
Í bókini verða gamlir spurningar svaraðir einaferð fyri allar:
- Hvønn týdning hevur Jerusalem fyri jødar, kristin og muslimar?
- Hvat er so serligt við Ísrael og tí jødiska fólkinum?
- Hvussu eru viðurskiftini millum Ísrael og ta kristnu kirkjuna?
- Hví fara jødarnir aftur til statin Ísrael?
- Hvussu verða profetiini í Skriftini útspæld í Miðeystri?
- Hví er tað so stórt hatur móti Ísrael?
Bókin er løtt at lesa og gevur eina greiða mynd av Miðeystri, og hví og hvussu ein skal biðja fyri Ísrael.
Rithøvundur: Willem J. J. Glashouwer
Forlag: Scandinavia
Útgivin: 2015
Blaðsíður: 368


text:
Kanning um mannarættindi og barnarættindasáttmálan
Í næstum fer Amnesty í samstarvi við Barnabata og Barnaumboðsmannin at gera eina kanning um vitanina hjá børnum og ungum um mannarættindi og barnarættindasáttmálan. Fyri framhaldandi at kunna upplýsa um grundleggjandi rættindi og menna tilfar til børn og ung, ynskir Amnesty at fáa vitan um, hvat børn og ung vita um síni rættindi. Tí verður farið undir at gera eina kanning í millum føroyskir fólkaskúlanæmingar í 6. til 10. flokki. Gallup Føroyar hevur gjørt eina umboðandi útveljing í millum allir fólkaskúlar í Føroyum, og eitt elektroniskt spurnablað verður sent til útvaldu skúlarnar.
Kanningin hjá Amnesty byggir á stórar danskar kanningar, sum UNICEF Danmark hevur gjørt í 2014, 2017 og 2019 saman við Institut for Menneske Rettigheder. Hetta eru spurnaskemakanningar, sum eru svaraðar av fleiri enn 1.000 donskum skúlabørnum í 6. til 10. flokki. Í 2019 er kanningin eisini gjørd í Grønlandi. Kanningin hjá okkum verður gjørd eftir sama leisti sum hesar, við at senda út eitt spurnablað til føroysku fólkaskúlarnar.
30 ár síðani barnarættindasáttmálin varð settur í gildið
Í 2019 vórðu tað 30 ár síðani at barnarættindasáttmálin varð settur í gildið. Tað er altjóða undirtøka um rættindini hjá børnum, og hóast tað eru gjørdir nógvir batar á barnarættindaøkinum seinastu áratíggjuni, so eru tað enn stórar avbjóðingar.
Danska kanningin frá 2019 vísir, at næstan helvtin (45%) av donskum skúlabørnum ikki vita, hvat barnarættindasáttmálin er, og meðan 5% siga seg kenna sáttmálan væl. Tað kemur eisini fram í kanningini, at fimti hvør næmingur (20%) heldur at tað er í lagið, at løgreglan nýtir tortur í ávísum støðum, og 30% eru hvørki fyri ella ímóti tí. Tað sæst eisini aftur í kanningini frá 2019 at kunnleikin til mannarættindi og barnarættindasáttmálan eru minkað síðani kanningina í 2017.
Eingin slík kanning um vitanina hjá børnum og ungum er gjørd í Føroyum, og tí verður farið undir hetta arbeiðið við at gera eina føroyska kanning.


text:
Interkommunali Renovatiónsfelagsskapurin, IRF, varð stovnaður í 1981.
IRF tekur ímóti øllum ruski og burturkasti frá húsarhaldum, virkjum og stovnum í limakommununum.
IRF rekur ymiskt virksemi kring oyggjarnar, t.d. Brennistøðina og Skiljihøllina til pappír og papp á Hagaleiti í Leirvík, Spilloljuverkið á Hagaleiti í Leirvík, móttøkupláss til jarn og metal, hvítvørur, trolleivdir og bildekk í á Gjánoyri í Norðstreymoy og í Trøllavík í Suðuroy, tyrvingarpláss í Eysturoy, Streymoy, Vágoy, Sandoy og í Suðuroy, eins og pláss til rottangaevju í Streymoy, í Vágoy, í Sandoy og í Suðuroy. Øll pláss skulu hava umhvørvisgóðkening.
IRF hevur umleið 20 serútgjørdar bilar til flutning av burturkasti og til at taka sær av rottangatøming og reinsing av spillivatnsleiðingum v.m. Umleið 70 fólk eru í starvi hjá IRF.
Tórshavnar kommuna hevur gjørt sína egnu loysn viðvíkjandi renovatiónini, ið Kommunala Orku- og Brennistøðin eisini er partur av. Tískil tekur Tórshavnar kommuna ikki lut í IRF.
Meira fæst at vita á heimasíðuni hjá IRF.


text:
Roknskapur: Á ársaðalfundi hósdagin 25. mars kunngjørdi Føroya Tele roknskapin fyri alt samtakið í 2020. Úrslitið gjørdist góðar 31 milliónir krónur eftir skatt, og eigarin, sum er Føroya Landsstýri, fær 32 milliónir krónur í vinningsbýti.
Síðani 1998, tá ið Føroya Tele varð skipað sum eitt partafelag, hevur eigarin, Føroya Landsstýri, fingið í alt 375 milliónir krónur í vinningsbýti, og sum partafelag hevur Føroya Tele higartil gjørt íløgur í materiella og immateriella støðisogn fyri yvir 2,8 milliardir krónur. Í 2020 vórðu vinningsbýtið og íløgurnar ávikavist 32 milliónir krónur og 131 milliónir krónur.
Áðrenn skatt varð úrslitið slakar 38 milliónir krónur. Sammett við árið fyri er úrslitið eftir skatt góðar 2 milliónir krónur lægri. Úrslitið er merkt av øktum rakstrarkostnaði, sum í stóran mun stavar frá umvælingum av millumoyggjasjókaðlum, ið fingu skaða av illveðri í fyrsta ársfjórðingi.
“Virksemið og úrslitið stuðla aðalmálinum í samtakinum og vísa, at vit ganga á odda í framburðinum, sum vit merkja í samfelagnum. Korona setti dám á samtakið í 2020, men vit hava dugnalig og djørv starvsfólk, sum tóku ábyrgd og tryggjaðu framburð, so at virksemið og raksturin kundu halda fram, hóast korona vendi heimin á ranguna”.Jan Ziskasen, samtaksstjóri
Eitt ár við stórum íløgum
Í 2020 gjørdi samtakið íløgur fyri 131 milliónir krónur, og íløgurnar koma framburðinum í samfelagnum til góðar. Stórar íløgur vórðu gjørdar í verkætlanina, sum hevur til endamáls at breiða fipur út kring allar Føroyar. Talan er um langtíðarætlan, ið tryggjar, at føroyingar framhaldandi kunnu hava eitt tað besta og mest útbreidda internetið í øllum heiminum.
Nýggjar sendistøðir, stórar kundaloysnir og tunnilsdagføringar myndaðu arbeiðið at náa málinum um at veita eitt farnet við 100% landafrøðiligum dekningi. Á hvørjum ári verður farnetið neyvstillað og ment, so tað er í samljóði við vaksandi tørvin um dekning í hvørjum króki; eisini í gilum og dølum, upp á hægstu tindar og inn í stórar bygningar, sum eru gjørdir av glasi, stáli og betongi.
“Síðani 2015, tá ið alt farnetið varð skift út, og 4G varð lagt omaná, hava vit gjørt íløgur í farnetið fyri áleið 80 milliónir krónur. Vit miða eftir at veita eitt farnet við 100% landafrøðiligum dekningi, og vit eru væl á veg, hóast landafrøðiligu viðurskiftini eru avbjóðandi”.Jan Ziskasen, samtaksstjóri
Økt virksemi uttanlands
Føroya Tele arbeiðir miðvíst við at økja inntøkugrundarlagið við at vinna kundar uttanlands. Í 2020 fór arbeiðið í gongd við at leggja 220 kilometra langa sjókaðalin, ið hevur fingið heitið HRONN. Sjókaðalin gongur millum høvuðsskrivstovuna hjá Total í Esbjerg og Halfdan-oljuøkið í danska partinum av Norðsjónum. Hóast koronu varð arbeiðið liðugt og handað Total í november 2020.
Løgreglan fekk KIMA
Tá ið Føroya Tele á vári 2019 vann útboð hjá Ríkispolitinum at veita Føroya Politi nýggja samskiftisskipan, valdi Føroya Tele at byggja skipanina oman á landsumfatandi farnetið – ein slóðbrótandi loysn í heimshøpi. Skipanin, sum hevur fingið heitið KIMA, ber bráð av miðvísum arbeiði og er gott dømi um samstarv, ið riggar, tá ið partar við lyklastøðum finna felagsstevið og saman skapa spennandi og slóðbrótandi úrslit.
“KIMA varð sett í rakstur og handað løgregluni í desember 2020 og fylgir “Mission Critical Push-to-Talk”-trygdarkrøvum. Skipanin er ment í samstarvi við Ericsson og hevur allar hentleikar, tá ið tørvur er á títtum, stuttum og tryggum samskifti”.Jan Ziskasen, samtaksstjóri
Nevndin heldur fram
Nevndin á Føroya Tele er mannað av fýra nevndarlimum, sum eru valdir av Føroya Landsstýri, og trimum starvsfólkavaldum nevndarlimum. Nevndarlimir hjá landinum standa fyri vali á hvørjum ári, og Jørgen Niclasen, landsstýrismaður í fíggjarmálum, hevur ikki gjørt broytingar í nevndini í ár.
Bjarni Arnason, Johnni M. Poulsen, Lena L. Mohr og Annbritt Tummasdóttir Nielsen vórðu sostatt afturvald á aðalfundinum. Starvsfólkavaldu nevndarlimirnir eru Ólavur Simonsen, Levi T. Nybo og Finnbjørn Simonsen.
Nevndin hevur skipað seg við Bjarna Arnason sum formanni og Johnni M. Poulsen sum næstformanni.
Frágreiðingar
Ársfrágreiðing
2020
Samfelagstilvit
2020
Fleiri greinar
Føroya Tele stuðlar HSF
Hondbóltssamband Føroya og Føroya Tele hava longt stuðulsavtaluna við tveimum árum. Jógvan Emil Nielsen, næstf...
12 fyritøkur ganga á odda innan umhvørvi undan COP26
TÍÐINDASKRIV: Í dag, 21. september, hava 12 føroyskar fyritøkur kunngjørt, at tær hava bundið seg til at minka...
Ársins íverksetari 1906 heiðraður
STANDMYND: Sunnudagin 12. september var hátíðardámur í Vestmanna, tá ið standmynd av Ólavi á Heygum varð avdúk...
Telebúðin á flogvøllinum letur upp aftur
KUNNING: Telebúðin á flogvøllinum letur upp aftur mikudagin 8. september 2021. Í hesum sambandi verða góð tilb...
Ericsson verður 5G-veitari
Tíðindaskriv: Føroya Tele hevur gjørt sáttmála við altjóða fyritøkuna Ericsson um at veita 5G-tøkni til farnet...
Nýggir prísir á Ver
KUNNING: Við hesum verður sagt frá, at nýggir prísir koma í gildi á Ver-fartelefonhaldum frá 1. august 2021. P...


text:
V. U. Hammershaimb (1819-1909)
Vensil Hammershaimb var sonur seinasta løgmann í Føroyum, áðrenn løgtingið var tikið av í 1816. Tá ið pápin var deyður, flutti hann av løgmansgarðinum á Steig í Sandavági til Havnar saman við mammu síni.
Tólv ára gamal fór hann til Danmarkar, tók studentsprógv og las gudfrøði. Hann hevði eisini hug til norrøn mál. Hann verður nevndur faðir at føroyska skriftmálinum. Í 1841 ferðaðist hann í Føroyum og fór tá at skriva upp fólkaminni.
Í 1855 fór Vensil Hammershaimb heim til Føroya at vera prestur. Hann var Føroya próstur 1862-78, tá ið hann flutti aftur til Danmarkar at búgva.
Av útgávum kunnu verða nevndar “Færøiske Kvæder I” (1851), “Færøiske Kvæder II” (1855), “Føroyingasøga” (1884) og stórverkið “Færøsk Anthologi I og II,” sum Jakob Jakobsen hjálpti honum at búgva til útgávu.
Stutt ævisøga
1819: Føddur á Steig í Sandavági 25. mars
1842: Savnar fólkaminni í Føroyum
1846: Sagnir verða prentaðar í Annaler for Oldkyndighed og Historie
1847: Savninarfeð í Føroyum
1847: Gudfrøðiprógv
1851: Færøiske kvæder I
1854: Mállæran verður prentað
1855: Færøiske kvæder II
1855: Verður prestur í Norðstreymoy
1862-78: Føroya próstur
1884: Týðing av Føroyingasøgu
1886-91: Færøsk Anthologi I-II
1909: Andast í Keypmannahavn
Úr Bókmentasøguni hjá Árna Dahl
Tá løgmansembætið varð niðurlagt í 1816, sat Jørgen Frants Hammershaimb í hesum starvi við bústaði á Steig í Sandavági. Hann hevði lyfti um at sleppa at búgva á garðinum til sín doyggjandi dag, og her varð Vencelaus Ulricus Hammershaimb borin í heim í 1819.
Vencil var ikki meira enn ársgamal, tá pápin doyði í 1820, og so mátti mamman flyta við soninum og eini dóttur, sum hjúnini eisini áttu.
V. U. Hammershaimb.
Í 1822 fluttu tey av Steigini til Havnar, har tey fingu innivist í Nýggjustovu. Drongurin lærdi her at lesa hjá abba sínum, ið var fúti, og at skriva hjá Jens Davidson, skrivara á amtsskrivstovuni, sum áður er umrøddur.
Í 1831 fer V. U. Hammershaimb til Danmarkar at fáa sær útbúgving; hann tekur studentsprógv í 1839 og skrivar seg so inn á Lærda Háskúlan í Keypmannahavn, har hann fer at lesa gudfrøði.
Vit hava frammanundan nevnt, at mentanarrørslan, ið uppi var í tíðini um øll Norðurlond frá 1800 og úteftir, er romantikkurin, og fyri teimum, sum hugtiknir vóru av hesi stevnu, var móðurmálið at kalla heilagt, og fornari tað var, hægri varð tað mett. Í slíkum mentanarumhvørvi kom V. U. Hammershaimb at sita lestrarár síni. Hann las gudfrøði, men áhugin fyri forna norrøna málinum var stórur, hann kom nógv saman við íslendskum studentum, sum lósu í Keypmannahavn, og viðgitni danski fomminnisgranskarin Svend Grundtvig gjørdist vinmaður hansara. Tað er einki at ivast í, at øll hesi viðurskifti saman fáa hann at seta sær fyri at gera okkurt munagott føroyskum máli og bókmentum til frama.
Í 1847 tekur hann gudfrøðisprógv, men ikki fyrr enn í 1855 fær hann prestastarv heima í Føroyum. Hann verður tá settur í prestaembætið í Norðstreymoy við sæti á Kirkjuteigi í Kvívík. Sjey ár seinni — í 1862 verður hann settur í próstaembætið og flytur tá inn á Nes at búgva.
Hann situr í hesum starvi til 1878, tá hann flytur úr Føroyum niður til Danmarkar, har hann verður settur í starv í Lyderslev. Hetta starvið røkir hann í 20 ár, tá leggur hann frá sær og flytur til Keypmannahavnar, har hann doyr í 1909.
Bókmentaverk
Undir lestrarárunum í Keypmannahavn gjørdi Hammershaimb eina ferð heim til Føroya at vitja. Hetta var í 1841. Hann ferðast bygd úr bygd og savnar fólkaminni. Eina dagbók skrivaði hann á hesi ferð, og tað vil so væl til, at Chr. Matras í 1941 gav hana út: »Færøsk Dagbog 6.7-16.8 1841«.
Nakað av tilfarinum, ið Hammershaimb savnaði á hesi ferð, læt hann prenta í 1846 í danska tíðarritinum »Annaler for nordisk Oldkyndighed og Historie«. Hetta vóru »Færøske folkesagn (Risi og kelling — Um skógar í Føroiun — Huldufólk) med tilføjede Bemærkninger om den færøske Udtale«.
Við hesum tekstum er føroyskt skriftmál lagt í eina fasta legu, sum vit — burtursæð frá nøkrum fáum broytingum — hava hildið okkum til heilt at hesum degi.
Sum nýklaktur gudfrøðingur ger Hammershaimb aftur ferð til Føroya í 1847. Tá hann seinni skrivar frágreiðing um ferðina, byrjar hann soleiðis:
»Født pá Færøerne af færøiske forældre, opvoxede jeg der med det færøiske tungemál pá læberne; skønt jeg allerede i en alder af 13 kom ned til Danmark, blev jeg derfor dog stedse fast knyttet til mine fødeøer báde ved slægskabs-forhold og ved barndomsvenskaber, sá at kærligheden til og interessen for Færøerne og alt færøiskt altid vedblev at være varm og levende hos mig.«
Á hesi ferð síni savnaði hann saman hóp av fólkaminnum, og tá hann kom aftur til Danmarkar í 1848 letur hann prenta part av tilfarinum í tíðarritinum »Antiquarisk Tidsskrift«:
Í 1848 kom »Meddelelser fra en Rejse paa Færøerne 1847 — 48« »Óluvu kvæði med Melodi optegnet af H. Rung«.
Í 1849 kom »Færøiske kvæder henhørende til Hervarar Saga«.
Í 1850 kom »Færøiske folkesagn« (16 í tali) »Færøske ordsprog« (527 í tali) »Færøske talemaader« (78 orðafelli) »Færøske skikke og lege« (7 dømi).
»Barneviser og Ramser« (15 í tali)
»Færøske Gaader« (72 í tali)
»Færøske Folkesagn« (6 í tali).
Hammershaimb fekst eisini við kvæðasavning, og tvey prentað søvn legði hann úr hondum »Færøiske kvæder I« (1851) og »Færøiske kvæder II« (1855), sum »Det nordiske Litteratur-Samfund« bar kostnaðin av.
Í 1. parti eru tilsamans 16 kvæði, og 15 teirra snúgva seg um kappan Sjúrð Sigmundarson. Hetta er sostatt partvíst sama tilfar, sum finst í Føroya fyrstu bók »Qvæder om Sigurd Fofnersbane og hans Æt«, men Hammershaimb sigur sjálvur í inngangi sínum, at hann metir, at kvæðini hava uppiborið at koma út »i en noget værdigere skikkelse«, tí útgávan í 1822 var full av villum.
Í 2. parti eru tilsamans 18 kvæði.
Til báðar partar hevur Hammershaimb sjálvur skrivað samandrátt av kvæðunum á donskum máli.
Áhugaður sum Hammershaimb var fyri føroyskum máli, sá hann tíðliga, hvussu átrokandi tað var at geva út eina mállæru, skuldi skriftmálsuppskot hansara vinna fram millum fólk. Hann skrivaði tí eina føroyska mállæru, sum varð prentað á fyrsta sinni í »Annaler for Nordisk Oldkyndighed og historie« í 1854. Í einum stuttum inngangi greiðir hann frá um málsins søgu, og hann greiðir frá, at málsliga liggja oyggjarnar í trimum pørtum, sum hann kallar Sunnanfjarðarmál, Streymoyarmál og Norðanmál.
Tá Hammershaimb í 1855 gjørdist sóknarprestur í Føroyum, kundu vit væntað, at nú fór hann at sita so væl fyri, at hann kundi leggja nógv skrivligt tilfar úr hondum, men hann var so ovbyrjaður av prestastarvinum, at lítið kom burtur úr bókmentavirki. Ikki fyrr enn í 1884 — seks ár vóru tá liðin, síðan hann fór úr Føroyum — kom skrivligt verk aftur á prenti frá hansara hond. Hetta var týðingin av »Føroyingasøgu«, sum nú kom við teirri rættskriving, hon hevur havt í útgávum síðani.
Og so koma vit til høvuðsverk hansara. Tað var »Samfund til udgivelse af gammel nordisk litteratur«, sum heitti á Hammershaimb at skipa fyri útgávu av einum savni av føroyskum bókmentum.
Úrslitið var »Færøsk Anthologi I og II«, sum arbeitt varð við í árunum 1886 — 1891. Hammershaimb fekk góða hjálp í arbeiði sínum; eitt var tað, at hollir vinmenn í Danmark stuðlaðu og sýndu áhuga, men størsta týdning hevði tað, at hann fekk køna hjálp frá landsmanni sínum Jakob Jakobsen (1864 — 1918), sum um hetta mundið las við Lærda Háskúlan í Keypmannahavn. Jakob Jakobsen evnaði til alt annað bind (orðasavnið), greiddi frá bygdamálum og hjálpti til at skipa mállæruna um.
Tíðin millum 1800 og 1900 er stór broytingartíð í Føroyum á at kalla øllum økjum: Politiskt henda stórhendingar um miðja øldina, vit fáa vinnuligan framburð við øktum fólkatali og broyttari samfelagsskipan í kjalarvørrinum og á mentunarøkinum fara eisini kollveltandi broytingar fram: Vit fáa skipaðan fólkaskúla settan á stovn, skriftmálið kemur í fasta legu. Alt er sostatt búgvið til ta stóru tjóðskaparvekingina seinasta 25-ára skeiði av øldini.